text:
I jeans tal so paîs a jerin rivâts come la mini e la musiche dai Beatles: in ritart.
Jeans o mini, la mode e jere lade e tornade, vignude e scjampade e jê, maridade, e no i interesse plui tant che prime. Magari e interessarà ae sô ultime fie. Chê sì, ve.
Chê, simpri in cotule. Curte di preference. Anzit... mini. Nuie jeans. Là, ducj a son dacuardi di dî che cence cotulis a no si viodaressin lis gjambis e lis sôs a fasin deventâ ros ancje un mani di scove.
Come chês di sô mari cuant che il fi dal sindic i stave daûr. Ma chel mone, une dì i à dite che, par vie de posizion de famee, a nol podeve stâi plui ni daûr ni denant. Alore in chê sere, a jerin dutis in jeans ma jê no, in mini, e ducj chei altris in mani... di scove.
Eh, altris timps. In chê volte a stavin in mont. Cumò a stan al mâr.
Sô fie, usgnot, cence dâ tal voli e à sbrissât fûr il pît de sô scarpe. Po e à metût chê gjambe su chê altre e, come sô mari vincj agns indaûr, e tricule il pît par drindulâ la scarpute ancjemò peade su la ponte dal pît.
Il DJ al met sù alc di sentimentâl e al ponte il video su chê gjambe par mostrâle su ducj i schermis de discoteche.
Jê e continue di fâ come se il pît al fos di cualchidun altri e secont ce che e dîs o ce che e fâs cu lis mans, il moviment dal pît al fâs cambiâ il bati dai voi di chei che a no balin parcè che, o masse vecjos o masse monis, lôr a no balin. Alore a stan li a cjalâ. Che cjaledin la gjambe o la scarpe, il pît o la mule, a son come ipnotizâts e a fasin lâ il cjâf come par disi di sì ae scarpe tant che e va sù e che il pît al va jù. Se po cualchidun ju cjale, a fasin fente di bati il timp cu la musiche. Ma a son simpri cuintri timp e di fat, un che al somee dî di no, al cjale la int che e cjale la mule. Po al cjale la mule che a no cjale nissun, ma i fâs cambiâ il bati dal cûr.
– Ma isal pussibil che cun dutis lis mulis che a van ator cu la cinturie da pè dal cûl, i voi a sedin ducj peâts a chê scarpute che e tricule da pè dal pît?
E al continue a dî di no. Di no crodi. Une femine i passe devant e si ferme a cjacarâ cun cualchidun e i taie la viste. Stiçât al fâs par spostâsi ma al ricognòs le femine. E je jê.
Il cûr i bat ancjemò plui fuart. Al è il so grant amôr che 20 agns prin al à scugnût lassâ parcè che i parincj a no volevin. Ce biele che e je ancjemò!
Tant che le cjale, jê a si zire. A si cjalin incredui e malfidants... A son propit lôr, sì.
Il cûr i sclope, ma lui al fâs il prin pas, al scuen. I va incuintri e, un minût dopo, a balin insiemit e a si contin la vite.
– Trê minûts di Beatles e po vonde – dissal il DJ.
Avonde par savê che il secont bal a nol sarà plui come il prin, ma dome une cortesie di jê par lui e che al moment dal tierç, tant che il DJ al metarà sù un rap, il fi dal sindic, divorziât dôs voltis, cjocheton o drogât e che al sta a pene in pîts, al continuarà a fâ di no cul cjâf parcè che a nol cjatarà plui ni la mari che e jere li dongje, ni la fie che e jere sui schermis dapardut, ma il mani di scove de sô femine, cuant che al tornarà a cjase.
di Jaio Furlanâr
Conte n. 29


c: text/html

text:
mercoledì 19 novembre 2014
La comete
10 coments:
-
-
Checo a pensistu che "l'acomentament" di Philae al sedi un complot? Cheste volte e sarès stade la ESA europeane insiemi cun ASI ch'e je taliane. Bepi
- 19/11/14, 15:45
-
-
Mah? Telecomandâ une sonde a 6 miliart di km cui segnâi che a rivin in ritart di mieze ore... e, daspò, ise passade indenne de fasse dai asteroits? O aie fat l'efiet-fionde e cuindi ancjemò plui strade? E parcè di norme in tv nus fasin viodi spesso e volentieri imagjins elaboradis al compiuter? No sai ce pensâ... che nus spiegassin ben lis robis quelle dannate teste d'uovo... il dubbio è lecito... se tu sgaris di un milimetri dopo 6 miliarts di km tu sês fûr rote... mi fidarès plui di Armstrong dome che un astronaut nol po stave vie agns
CT
- 19/11/14, 19:04
-
-
Ma inalore tu pensis che dutis lis missions spaziâls passadis, di une bande e di che altre, a sedin stadis bufulis. Jo o vevi seguît Voyager 1 e 2 ch'e jerin ladis ben plui in là dai asteroits, passadis dongje Uran e Netun e che cumò a si cjatin, biadis lôr, fûr dal sisteme solâr. Vino di crodi che ducj i bêçs che àn spindûts a sedin butâts vie? A mi displasarès une vore. Bepi
- 19/11/14, 21:00
-
-
Ancje a mi mi displasarès, Bepi... jo o soi come San Tomâs... Mi visi di vê seguît ancje jo dal 1986 il prog di Pieri Agnule In Diretta da Urano... pecjât che il titul de trasm al fos falât... si veve pitost di clamâlu "in differita da Urano"... Galileo al diseve "Eppur si muove"... no varès voe ke ancje cierts sienciâts si compuartassin come cierts intolerants religjôs e ke dut ce che a disin a sedin robe di veretât... Dutcâs a oressin bielis trasm TV esplicativis su come che a vegni vuidadis lis sondis...
CT
- 22/11/14, 08:29
-
-
Checo, sâstu ce ch'a no mi convinç de teorie dal complot: dute che int ch'a lavore sedi dentri e sedi fûr de ESA, talians, todescs, francês, isal pussibil che a nissun ai scjampi di dî alc, cemût isal pussibil mantignî dut segret. Daspò a ti doi reson al rivuart de ignorance dai nestris croniscj: ai talians de mission Rosete ai restarà iniment dome che il foradôr SD2 al jere di produzion taliane. Bepi
- 22/11/14, 11:14
-
-
Biele la storie
- 22/11/14, 13:35
-
-
nuie mal.
- 22/11/14, 13:38
-
-
Nol è ch'o crodedi a la teoria dal complot... forsi mi soi mitût a zuiâ cu la conte (e je simile a chê dedicate a Peter Hyams, regjist di Capricorne One)... però distès no rivi a capî cemût che si pues vuidâ un argagn a une distance cussì grande cui segnâi che a rivin tant dopo...
CT
- 24/11/14, 17:24
-
-
O pensi ancje jo che al nol sedi facil vuidâ une "robe" a 500 milions di Km di distance, ma a somee che a vedin lassade colâ Philae da sonde Rosetta, e che po la comete a la vedi tirade ju cun la sô piçule gravitât. Di fat a disin ch'a no sedi rimpinade tant ben e no si sa ancjemò se il nestri foradôr al vedi fât il bûs avonde a font! Starin a viodi. Bepi
- 24/11/14, 19:20
-
-
Une robe cussì epocâl e merete une atenzion continue de bande dai massmedia ma però al somee ke si sedin bielzà ducj dismenteâts di sonde e comete... Robis di mats! A mi ce mi interessial di Renzi o di telefilms mandâts in repliche cincuante voltis? Daitnus infos su la comete in prime serade!
CT
- 27/11/14, 09:25

robotstxt: allowed

filter: keep


text:
Gales: ancje lis Puestis a varan di tratâ compagn galês e inglês
A son 57 i gnûfs ents publics che a varan di meti in vore i plans di politiche linguistiche previodûts de leç su la lenghe galese dal 1993. Tra di chescj a son ancje lis Puestis che, duncje, a varan di garantî ai citadins galês il dirit di doprâ ad in plen la lôr lenghe proprie e a varan di informâ ducj i lôr utents di cheste pussibilitât che ur ven ufierte e di ducj i servizis disponibii par galês. In dì di vuê, cu chestis ultimis zontis, a son 426 i organisims publics clamâts a meti in vore la leç su la lenghe galese. La gnove e à vût il bon acet dal Ufici pe Lenghe Galese, invezit i ativiscj de Cymdeithas – la societât pe lenghe galese – a àn dite che il Guvier galês, impen di slargjâ il numar dai ents publics che a àn di meti in vore la leç dal ‘93, al varès di fâ une leç gnove che e impegni ancje lis societâts privadis a rispietâ i dirits linguistics dai galês.
Font: Welsh Language Board, 08/05/08; Mon Divers, 08/05/08


text:
LA POESIE. Estât (1959)
Sintistu?
E je l’ore d’estât
dismote
e stradis di vint
e un mâr tal cîl
che si sfante
lustri di velis.
Scolte:
o passi
blancje, fra cjasis blancjis
Nadia Pauluzzo (1931-1995). Insegnante e preside di scuele medie e je stade la femine dal professôr, studiôs e grant autonomist furlan, Zuan Franc D’Aronco. Il so percors poetic al è stât definît une sorte di ‘ars moriendi’, scuasi che e ves vût, fin di zovine, il presintiment de malatie che e veve di puartâle vie masse adore. Oparis di poesie: Un fîl di vite (1959), Un ciant di vene (1965), Ciantâ furlan (1983), Il miò tasè (jessude postume intal 1997). Pe prose a son di memoreâ almancul il romanç Il bintar (1974) e Gjeografie pierdude (1977), dedicât ai dodis paîs furlans sdrumâts dal taramot dal ‘76. ❚


text:
Cungjò, pre Laurinç
Un cîl cjamât di nûi lu à vaît, adun cu la sô int di Cjargne. Chê Mari dal Friûl che al veve sielt 43 agns indaûr par puartâ indevant la sô mission di pastôr, dulà che invezit dispès i predis a vignivin mandâts a purgâ plui che i pecjâts, il no jessi masse in sintonie cu la jerarchie.
Par bonsignôr Laurinç Dentesan, plevan de plêf di Sante Marie in Guart, nassût a Bicinins ai 14 di Lui dal 1941 e mancjât tra vinars ai 11 e sabide ai 12 di Setembar di chest an, invezit chei paisuts su lis monts a jerin deventâts la sô vite. Un percors di fede e di umanitât scomençât e puartât indevant cun cussience e passion. Cjaminant simpri tal mieç de int e condividint la strade cun pre ‘Sef Cjargnel, compagn di scuele e di tantis bataiis, che cumò al reste a frontâ il vueit lassât di un om che pe sô energjie, pe sô presince, pal so jessi cussì sclet al mancje une vore.
La plêf di Sante Marie in Guart lunis ai 14 e jere stracolme di int, la tô int, la tô famee.
Tra lis lagrimis però plui di cualchidun o pensi che al vedi imagjinât il to coment ae fin di un funerâl celebrât par talian. Cuissà ce che tu i varessis dit a un vescul che, tra lis tantis bielis e meritadis peraulis di memorie e laude pal to impegn di pastôr, no si è “impensât” di dî nancje un “et” par dute la fuarce spindude par fâ in maniere che la lenghe furlane no sedi lassade fûr de glesie, par che e vedi chê dignitât che i sorestants ancjemò in dì di vuê a dinein. La fadie par vê in lenghe furlane la Bibie, il Lezionari, il Messâl, la riscuvierte dal patrimoni dai cjants patriarcjins… tu e pre ‘Sef jal vês racomandât ancje a Pape Francesc, ai 18 di Jugn di chest an, cuant che cun altris predis us à ricevût a Sante Marte in ocasion dai vuestris 50 agns de ordenazion… Ma si viôt che in borc di Trep forsit nol sofle l’aiar dal Concili Vatican II.
Juste un an indaûr, propit tu tu vevis ricuardât chê messe dai 28 di Avost dal 1974. Adun cun chei altris amîs di Glesie Furlane, pre Checo, pre Antoni e pre ‘Sef prins di ducj, o jeris vignûts vie di Zui parcè che no us vevin permetût di celebrâle par furlan. In Guart par fortune almancul pre Loris al à cjantât il Vanzeli te nestre marilenghe, ma se tu fossis stât tu daûr di chel altâr, dal sigûr no sarès lade cussì.
La tô vite e je stade la declinazion concrete de Glesie Mari di Aquilee: une ‘rusticitas’ di peraulis scletis e fats concrets. E se ancje il vescul di Rome al à racomandât che la Glesie e à di tornâ a cjapâ sù l’odôr des sôs pioris, dal sigûr chê racomandazion no ti vignive a ti, che fin dal principi tu âs metût in pratiche dì par dì chel “restâ cu la int”, par une Glesie incjarnade fin insom.
Cumò che tu sês tornât te cjase dal Pari e tu âs tornât a cjatâ pre Checo, pre Toni, la tô int, tegninus une man sul cjâf e stânus dongje par che i tiei insegnaments di vite e la tô grinte nus segnin ancjemò la strade, come chel salustri che tal cimitieri de Plêf nus à scjaldâts sot di tante ploie, e che o ai sintût tant che un to salût e confuart.
Al è uman e comprensibil domandâsi parcè che ti à puartât vie, ma inmò plui just e cristian al è vê agrât al Signôr par vênus dât la gracie di condividi un toc di strade insieme.
Mandi, pre Laurinç. ❚
Christian Romanini
****
A pagjine 10, un altri ricuart di pre Laurinç e un scrit
di pre Toni dedicât a lui. ☛


text:
Cuant che il paron di Terna i disè a Tibaldi: «Nissun mi à mai domandât di intierâ l’eletrodot»
Al mande lis sôs bordadis vie comunicât stampe. Ancje plui di un scrit par dì: l’ultin, jessût ai 23 di Avost, al è il numar 511. No lis mande a dî a di nissun, ma simpri “in mût franc, muse a muse”. E cuant che o finìs la interviste cuntun – gno malincûr - “viodarìn cemût che e larà a finî cheste vicende”, al mende ancje me: “E no, e je ore di finîle cul ’starìn a viodi’. Il Friûl al varès di scomençâ a pretindi alc di plui e di miôr par se stes. E finìnle cun chest ategjament dal restâ a spietâ”. Chest al è Alvedis Tibaldi, l’om di Porpêt a cjâf dal Comitât pe vite dal Friûl rurâl, cu lis bataiis tor dal Eletrodot Terna di Udin Ovest a Redipulie. La ultime e je stade chê vinte denant dal Consei di Stât, che cuntune sentence publicade ai 23 di Lui al à blocade la infrastruture, par un vizi di forme. Ormai, però, cuant che i pâi a jerin za stâts plantâts e i cablis eletrics za stâts tirâts.
___
Cumò ce sucedial, Tibaldi?
Al sucêt che o stin lant indenant cu lis nestris azions. Nô o vin fatis une schirie di denunziis e esposcj in tribunâl. Lis denunziis, in prin, dai contadins plui coragjôs e plui zovins, presentadis ae Procure par dispropriazion improprie des tieris, esercitade cun pressions di ogni sorte. Par nô nol è un probleme di eletrodot sì o eletrodot no. Al è un probleme di democrazie e di esercizi dal stât di dirit, e su cheste linie nô si son movûts. O vin domandât ancje ai ministeris competents une indagjin interne e su plui fronts, dopo che che al è sucedût su chê linie di alte tension.
___
Ce domandaiso?
La demolizion dai tors tirâts sù in maniere “furbe”, cjale tu… propite tant che si jere in spiete de sentence. Chest al è il pont. La decision dal Consei e ven cjapade ai 21 di Avrîl, ma e ven publicade in Lui: il 90% dai lavôrs al ven fat in chel arc di timp, svelts svelts, corint come danâts, purpûr di creâ il “fat che al è fat”. E o zonti: cumò che a varessin di tirâ jù dut, o ai za mandade une segnalazion ae Autoritât pe Energjie par che Terna no fasi colâ eventuâi coscj dal lavôr za fat o di dismission de linie in bolete.
Al diseve di plui denunziis…
O vin denunziât subite il compuartament di Terna che e à zuiade la cjarte de pôre: denunzie par procurât alarme sociâl, par vie che e continue a batile sul fat che a saressin stâts black out. Po o vin denunziât la Rai par vê pandût chê gnove cence comentâ e cence meti nissun dubi. Ma o vin subite denunziât ancje il fat che Terna e lave indevant cui lavôrs e i abûs viers i proprietaris de tiere.
___
Di ce abûs fevelial?
Indi ai preparadis tantis di chestis denunziis: i câs di proprietaris che a vegnin cjapâts pal nâs cu lis “imissions in possès”. Duncje, chescj a restin in efiets proprietaris dal teren dulà che ti àn plantât il pâl, però i operaris e i assegnâts al lavôr a jentrin come se e fos une lôr proprietât e cence nancje visâti, e chê opare (il tor) e devente a caric dal paron dal teren, duncje tu âs di paiâ sore lis tassis, tu ti cjatis fra i pîts chescj manufats cun fondis di 300 metris cubics, no tu sâs nuie des conseguencis dal eletrosmog che tu âs sot di te. Nissun ti dîs ce che tu âs di fâ, lis precauzions che si àn di cjapâ in fat di salût… no je cognizion di nuie di dut chest. Dut ce che o contestìn al à a ce fâ cun chestis azions opressivis puartadis indenant abusant dai podês concedûts su chest cantin. Cuntun espost ae Procure di Triest o ai ancje domandât che la autoritât judiziarie e valuti il compuartament de aministrazion regjonâl, che invezit di prudelâ i interès dai citadins e des aministrazions comunâls e à lassât fâ, e tal interès di Terna e à razirât i parês dai siei stes uficis.
Terna e dîs che e à gjavât vecjos implants e liniis che culì a passavin. Insome… e à netât il paisaç.
Intant la gnove linie, come che za si pues viodi vuê, e je cetant impatant… si le viôt di dutis lis bandis, in barbe al concet di paisaç. Po dopo, che Terna e vedi butât jù altris liniis, al va sclarît che si tratave di struturis che a varessin stadis di jessi dut câs butadis jù, par vie che no jerin plui dopradis. Te cjalderie, al è finît ancje un altri colegament che Terna e fevele come se al fos so, ma che pal vêr nol è so: si trate di fîi e pâi des FFSS: e al è dut di viodi cemût che e larà a finî. Po dopo cuant che si fasin cierts confronts, al sarès plui coret meti sul stes plan liniis di potence ecuivalente, o almancul cun funzionalitât compagne. Chi si fâs un confront fra tors di potence dal dut divierse.
___
E sul pericul dal black out?
Ma vonde con cheste bale! Cun ce che o produsìn in Friûl-VJ, tu daressis la corint a dut il Nordest. O vin une centrâl Edison che e je ferme, e che cuant che e ven impiade, se e va ben, e prodûs il 20% di ce che e podarès. No ’nd vin dibisugne.
___
Di dute cheste vicende, ce i daie plui fastidi?
Jo no mi sei fat mancjâ nuie in cheste bataie. O soi lât ancje a Milan, cun doi contadins, par incuintrâ Luigi Roth, il president di Terna Spa. Al à fat rivâ dut il staff di Rome, e nus à ricevût. Alore jo i ai fate la domande secje: “Parcè in Piemont, une linie eletriche simil di 190 km la metês sot tiere e in Friûl o volês plantâ lis tors? Parcè no le soteraiso ancje chi di nô?” Lui mi à cjalât tai voi e mi à dite: “Parcè che nissun mal à domandât!”. Al è in chel precîs moment che jo mi soi sintût un co***. Cjapât pal nâs di ducj i partîts politics che in cierts câs o vevi ancje sostignût pes lôr posizions. Isal ce che si meritìn? Jo di dute cheste cuistion o fâs prin di dut une cuistion di dignitât des popolazions rurâls dal Friûl e di dignitât dal Friûl, par chest o continui a domandâ il rispiet de legalitât e dal stât di dirit.
Ce conseguencis aie puartât cheste sentence?
Un eletrodot simil al nestri jenfri Lombardie e Svuizare al è stât blocât, subite dopo la pronunzie dal Consei di Stât. Biadelore che cualchidun si è sveât.❚
Oscar Puntel


text:
IL FERÂL. La muart dal just. Par memoreâ pre Renzo (viôt l’articul in prime pagjine) o publichìn chest articul di pre Toni, che al riflet su le muart
Intes vitis dai sants il moment plui alt al è chel de muart, che al à di coronâ in bielece une vite fûr dal ordenari. Une sorte di fûcs artificiâi.
No stoi a contâ chestis muarts edificantis, plenis di suspîrs, di visions, di premonizions, di lûs par ogni cjanton, cul sant o la sante in senton, seneôs di cjapâ il svual viers l’eternitât. Ancje pari Cesario al à volût edificânus contant di une muart sante capitade vie par Vicenze. Un contadin, cjamât di agns e di merits, sintint a svizinâsi la sô ore, al è jevât in senton e, cun chê pocje pivide che al veve, al à berlât: ”Viva il papa!” e al è spirât. Veramentri jo o crôt che un pari di famee al varès podût cumiatâsi dai siei fîs e nevôts che a contornavin il so jet cun alc di plui saurît.
O pensi che chestis pagjinis a servissin plui par inluminâ une ipotetiche santitât che par onorâ la veretât. E la veretât e je che la muart e fâs pôre a ducj, fûr che ai stupits. Ancje Crist, peât al Pari te eterne consustanzialitât e duncje simpri inluminât de glorie, al à sudât, vaiût e berlât.
Mi visi che une dì Modeste, la mari dal muini, classe 1905, e je lade a copâ un gjal. Mieg’ore dopo e je rivade dute sudade e sgrifignade. “Siôr plevan - mi à dit -, ch’al sinti ce che mi tocje! O soi lade a copâ il gjal come simpri e o ai crodût che mi sbilfàs. Mi faseve cuintri come un danât e nol voleve savênt di murî. Il mont si sta propit voltant cul cûl par aiar!”.
Se duncje lis bestiis a àn pôre di un fat naturâl, tant plui l’om, l’unic nemâl che al à cussience di jessi mortâl. E nol ten il fat di jessi plui o mancul bon o just. Parcè che nissun nol è vonde bon e sant denant dal Bon e dal Sant. “Puedial jessi mont un mortâl denant dal so creadôr? Ve, lui no si fide nancje dai siei fameis e ancje tai siei agnui al cjate pecjis” (Jp 4,17-18).
E je duncje la pôre di Diu e dal misteri e la voe di restâ di ca, ancje se intune val di lagrimis. Si pò alore acetâ la muart, rassegnâsi, frontâle miei che si pò, ma cence pratindi di saltâ di contentece. Ancje se un al è, o al riten, di jessi just. Al rivuart i ebreos a son tant plui concrets e umans di nô.
Il re David, cun dut che al jere un re seont il cûr di Diu, nol voleve murî e al à domandât la maniere di scapolâle. Un rabin i à dit: “Lei la Torah e tu vivarâs, parcè che la Torah, la leç di Diu, e je vite”. E David al leieve saldo la leç, cence fermâsi un lamp, par no murî. Ma la muart e veve di fâ il so cors e e à cjatade la sô strade. Une sere di sabide, che il re al jere plui intent di simpri te sô leture devote, pal barcon spalancât si à sintût un ucel che al cjantave cuntune vôs e une armonie mai sintude. Il re si è fermât un lamp e si è svicinât al barcon par viodi une creature cussì straordenarie. Al è bastât chel lamp di soste par che la muart lu brincàs e lu puartàs là che a son distinâts regnants e sotans.
Ancje par Abram e jere rivade l’ore. L’agnul de muart i va incuintri e j dîs: “Il Signôr mi à mandât a cjoliti”. “Puedial l’amì desiderâ la muart dal amì?” al proteste Abram. L’agnul de muart i rispuint cuntune domande: “Puedial l’inamorât no bramâ di vê simpri cun sè la persone amade?”. “Alore o ven” al rispuint Abram.
Mosè al stave par murî a 120 agns, ma l’anime no voleve bandonâ il cuarp di chel servidôr di Diu. Alore Diu si svicinà a Mosè e lu bussà te bocje. E cu la bocje i supà l’anime. ❚
pre Antoni Beline


text:
Ricuart di pre Pauli Varutti
Par chei che no àn ben presint la figure di pre Pauli Varut, o publichìn un scrit di pre Michelot che nus conte di lui (Redazion)
1. Il gno prin incuintri cun pre Pauli:
Cuant che pre Pauli al è rivât in ‘Seminari come animadôr tal 1967 jo o jeri a Cjestelîr a tignî a ments i canais e no si sin incuintrâts. Il prin contat cun lui lu ai vût tai prins agns ’70 che o jeri za predi.
Al jere vignût a San Denêl dulà che o jeri capelan par une riunion. Di fat l’ufizi liturgjic de diocesi e veve organizât incuintris pai laics tes foraniis. Un conferenzîr al jere ancje pre Pauli.
Di cualchi timp lui al veve za tacât a tirâ dongje predis che si cjatavin setemanalmentri a Vasinis. In chê ocasion mi à morosât ancje me e o ai tacât a frecuentâ ogni lunis chest grop di predis. Dopo dal taramot, l’incuintri lu vevin trasferît te cjase di pre Tonin a Glemone.
Par me, chescj incuintris a son stâts di grant aiût: tant il fat di cjatâ predis che in amicizie si condivideve lis esperiencis de vite, de parochie, ma ancje il scuvierzi une leture dal vanzeli cuntun voli su la vite, vite personâl e vite di paîs. A son stâts agns biei, impuartants di formazion, di orientament come predi. A àn impostade la mê vite, mi àn dât elements e dimensions che il ‘Seminari nol veve rivât a dâmi.
2. Midiant di chest grop o ai cjapât contat cuntune altre realtât dal Friûl e de diocesi: chê che e faseve riferiment a pre Checo e ai predis cjargnei.
Cemût Pauli isal jentrât in contat e si isal svicinât a pre Checo? Lu conte lui, Pauli stes, tun intervent te Assemblee dai predis dal 1975. Al dîs:
«O cîr di spiegâus un moment la mê evoluzion su chê robe li (la cuestion furlane, contestade te assemblee di un grop di predis [n.d.r.]). Parcè che capint la evoluzion de anime di un om, si capìs un pôc l’animo des robis e no dome lis ideis.
Alore jo, a dîus il vêr, o ai començât a fâ atenzion a la int midiant un moviment di spiritualitât che si clame “Prado”. Cleric, o lavi in France cun bons. Ancel, che cualchidun di voaltris al à cognossût, e li nus judavin fuart a lei il Vanzeli e dopo sul Vanzeli a viodi cemût che si podeve fâ atenzion a la int…
Li o ai imparât a tornâ a la int e duncje a plombâ te int la teologjie, la spiritualitât e dut. Dopo, cun lôr simpri, o ai imparât a cognossi la int come categorie, come coletivitât, ven a stâi come popul, no la int come persone e vonde. …
Dopo o ai pensât tra di me: “Cjale, il stes discors che jo o sint al Prado e che o fâs dentri di me lu sint a fâ di cualchi predi mat, tant che o volês, balort, che si clame pre Checo e cualchidun dongje di lui”.
O ai començât a cjapâ contat cun lui e o ai viodût che lui e companie mi judavin e meti intal popul furlan chê sensibilitât, chei ategjaments spirituâi di preiere, di amôr, di atenzion a la int, che o vevi imparât tal “Prado”. Chest, ce mi aial permetût di fâ?
Mi à permetût di calâ tal gno popul chês categoriis gjenerichis che i vevi imparât in France, là che o soi stât, e dopo di scomençâ jo a atuâlis, a paiâ di persone».
3. Pre Checo e pre Pauli a son stâts tra i protagoniscj plui ferbints de Assemblee di 40 agns indaûr. La linie di pre Pauli, plui spirituâl e la linie di pre Checo plui culturâl, storiche, etniche… si son incuintradis, amalgamadis e svilupadis tal moviment di Glesie Furlane. Al cîr di fâ in maniere che la fede e cjapi il savôr de nestre tiere, de nestre int, no par imboconâle, ma par scuvierzi i vanzeli te vite, te nestre storie.
4. Tal timp dal taramot, al è sucedût un fat emblematic che al dimostre la fuarte personalitât di pre Pauli. Dopo la seconde grande sdramassade dai 11 di Setembar, a Osôf la int “di là da l’aghe” e bloche la comission parlamentâr rivade in visite te zone taramotade (13-15 di Setembar 1976). «È don Paolo ad interloquire con i parlamentari: “Noi non siamo ribelli, riconosciamo il potere, non quello che ci frega, ma quello che ci serve, e voi politici di destra, di centro e di sinistra, che proprio noi abbiamo votato in mezzo a queste macerie, dovete vergognarvi, voi e i vostri partiti, di quello che ci avete fatto patire». (AAVV. Friuli, un popolo tra le macerie, p. 85, Borla)
5. La grandece di Pauli, la sô spiritualitât profonde le à mostrade dute interie te sô malatie. Su la flôr de vite, inamorât de vite come che al jere lui, al à vude la gracie di acetê e di distacâsi di chest mont cence pierdi la serenitât di fonde, la fiducie tal Signôr. In chest al è stât dal dut diferent di pre Checo che denant de malatie al à vude une reazion dal dut contrarie, almancul esternementri.
6. Ce restial dal sô jessi stât predi e om?
La stesse domande o pues fâle: Ce restial di gno pari, di mê mari? Ce restial di ognidun di nô?
Ce che Pauli al à semenât in nô, te int, in chei che al à cognossût, no si è pierdût. Al reste l’insegnament, l’esempli, la impostazion, la fede come “la robe plui preziose da vite” (Testament), la gole di cognossi il Signôr par cognossi miôr la vite… e chest si lu comuniche, si lu passe a altris e cussì o pensi che nuie si strace, nuie al va pierdût. Come la semence che e mûr par produsi. ❚
pre Roman Michelot


text:
Felici ma Furlans, ma content ancje Luciano Lunazzi: il sucès di “Tacons”
Intal articul di un pâr di mês fa li che o contavin dal sbarc a Milan di chei di “Felici ma Furlans” o anticipavin che la compagnie video-teatrâl-umoristiche e veve cualchi novitât che e stave par rivâ. E vele ca la novitât che a àn burît fûr: une serie di mini video di “lezions” di furlan, recitadis dal “mestri di vite” (cussì al è definît tal filmât) Luciano Lunazzi, clamadis “Tacons”. A son deventâts subit un sucesson sul web, ancje in gracie de formule: une vore curts, duncje adats a deventâ “virâi” su la rêt.
I video a son simpri umoristics, li che si tradusin espressions talianis cun frasis tipichis furlanis… ma no propit “politically correct”. “Buongiorno” par furlan al sarès “Ce bevistu?”, “Come stai” “Cemût la bighe?” e vie indevant.
In plui dal divertiment di trasponi espression seriis talianis cun mûts di dî popolârs furlans, un dai fatôrs dal sucès e je la “recitazion” di Luciano Lunazzi, 63 agns, artist di strade hippie che al piture su carton o su materiâl riciclât, deventât pe ocasion insegnant (cun chel biel acent cjargnel che i è restât ancje se, partint di Davâr, al à zirât il mont par passe 30 agns).
No ducj a àn capît che “Tacons” e je la ironizazion di “Blecs”, une altre serie di mini-filmâts produsûts dal Ent Friûl tal Mont par insegnâ il furlan cun frasutis semplicis ai emigrâts furlans di seconde o tierce gjenerazion, che a àn magari pierdude la marilenghe: a esistin in version furlan-inglês, furlan-castilian, furlan-talian e vie indevant. Se i “Blecs” si clamin cussì, ve i “Tacons”; se chei a son “pillole di friulano”, chestis di clamin “supposte di friulano” e il ritmi des frasutis di “Blecs” e la lôr ripetizion e ven ricjapade cun ironie. Un biel “contrappasso” pal regjist di “Blecs” Massimo Garlatti Costa, che al inizi de cariere al à fat tancj videos ironics par furlan e che o ricuardìn il documentari umoristic “Buris. Libars di scugnî vignî” su une improbabile cjase di produzion di video porno furlane. Ma no i displasarà…
A Luciano Lunazzi, oltri al sucès, o imagjinìn che i tocjarà il stes destin di Oscar Schwander, il capitan Kirk de dopleadure par furlan di Star Trek (si impensaiso?) che, par un biel toc, pai bars dal Friûl al veve di ripeti lis frasis de sô part a chei che lu ricognossevin. Po ben, pazience: il tai al sarà simpri paiât. ❚
Dree Venier


text:
11m Concors di Tescj pal Teatri in Lenghe Furlane de ATF: la consegne dai lavôrs pai 31 di Dicembar
Fondade intal 1987, la Associazion Teatrâl Furlane (A.T.F.) e pues contâ cumò su plui di 50 compagniis iscritis. Fra i compits al è chel di valorizâ a ducj i nivei il teatri furlan, stimolâ la scriture di tescj teatrâi origjinâi in lenghe furlane e produsi spetacui in lenghe furlane cun caratar formatîf cu la partecipazion des compagniis associadis.
Propit in cheste otiche la associazion e bandìs il “Concors di Tescj pal Teatris in Lenghe furlanis”, rivât ae decime prime edizion, cul jutori di ARLeF, Societât Filologjiche Furlane, Ente Friuli nel Mondo.
IL REGOLAMENT_ I lavôrs a àn di jessi inedits, mai presentâts in altris concors, no àn di jessi mai stâts rapresentâts ni pandûts. A podaran jessi di cualsisei gjenar (dramatic, di ridi, di caratar sacri, storic e vie indenant). No si acetaran traduzions di tescj za scrits in altris lenghis. E je previodude ancje une categorie di concors di teatri pai fruts. Ducj i concorints a varan di mandâ 7 (siet) copiis scritis a computer, segnadis cuntun sproc; non, cognon e recapit dal concorint si varà di metiju dentri di une buste sierade e segnade par fûr dome cul sproc. I tescj scrits dai autôrs che a son a stâ intal forest a varan di vê in zonte un document che al testi la residence efetive; si varà di metilu inte buste cun dentri lis gjeneralitâts. Al è obligatori zontâ ancje un CD-Rom segnât cul stes sproc. Dut chest al varà di rivâ chi de Segretarie dal Concors pal 31 di Decembar dal 2015.
I PREMIS_ Al prin rivât i van 1.500,00 euro, pal secont 500,00 (cinc cent); pal miôr test di Teatri par fruts 500. Premi speciâl de Jurie al miôr test, almancul segnalât, di autôr che al sedi a stâ intal forest.
La Associazion Teatrâl Furlane si risierve di publicâ o di fâ publicâ une o plui oparis, fasint siei i dirits editoriâi. I tescj, ancje chei no premiâts, no si ju tornarà indaûr. La partecipazion al Concors e je libare e e compuarte la acetazion plene e cence cundizions di chest regolament.
Par mandâ i materiâi o domandâ ogni altre informazion, scrivi o telefonâ a la Associazion Teatrâl Furlane vie Manin 18 - 33100 UDIN - tel. e fax 0432.510856 e-mail: info@associazioneteatralefriulana.com ❚
Redazion


text:
Lis reazions dai politics sui media regjonâi
In Friûl, coments e reazions a son stadis cuant che i zûcs a jerin fats, dopo de aprovazion de leç. Variis lis vôs che si son sintudis sui media de regjon.
L’ex conseîr regjonâl Giorgio Cavallo al à sclarît che «In Senât a son stâts presentâts emendaments (tancj in riferiment al ricognossiment di fevelis regjonâls) ma in realtât il dibatiment si è concentrât sul emendament a pro dal sart proponût dal senatôr Uras. Il refudament de propueste e à provocât reazions fuartis in Sardegne, un interès enormi dai mieçs di informazion e al à provocât posizions tant duris de stesse maiorance regjonâl (di centriçampe). Il President de Regjon Pigliaru al à fevelât di “discriminazion inacetabile”. O ai controlât i emendaments presentâts a Palaç Madame ma no ’nd è un sul furlan e la Regjon Friûl-Vignesie Julie. O crôt che sedi di sveâsi: pai parlamentârs e pal President de nestre Regjon».
Il sindic di Udin, Furio Honsell, al à domandât «ai parlamentârs che a rapresentin la nestre regjon di fâsi part ative inte difese de lenghe furlane intal ambit dal dissen di leç su la riforme de Rai».
L’ex president de Provincie di Udin Marzi Strassolt al à vût dit «La storie si ripet: il dissen di leç su la riforme de Rai al lasse fûr ogni misure pe minorance furlane e par chê sarde, che a rapresentin la maiorance di dôs regjons a statût speciâl e la uniche vere justificazion de lôr specialitât» e al domande la mobilitazion de Regjon, tant che al è sucedût in Sardegne, dai deputâts furlans e de base autonomiste.
Sul front di Leghe Nord, Massimilian Fedriga, cjâf grup ae Cjamare e segretari politic pal Friûl- Vignesie Julie al à tonât «Se il Pd nol tutelarà il furlan al sarà Vietnam», e un Pieri Fontanini infuriât - president de Provincie di Udin - al invide ae proteste fiscâl «Al è rivât il moment che i furlans a àn di refudâsi di paiâ l’abonament Rai. Chel che al è sucedût al Senât al è tant grâf. Une vergogne inacetabile che e dimostre no dome la ignorance totâl dal Guvier, ma la volontât precise di lâ indevant a movisi simpri cul stes metodi.».
Il senatôr Pd Carlo Pegorer al riclame i risultâts otignûts intal passât invidant al sintiment, intune note zontade intune cul coleghe sart Silvio Lai. «L’impegn autonomist pe valorizazion des lenghis minoritariis al domande une impostazion inovative, ma misurade e serie. Todesc e ladin, francês e sloven a son lenghis di minorancis nazionâls in Italie, tuteladis di tratâts internazionâi, normis di ranc costituzionâl e leçs specifichis. Furlan e sart a son al moment tutelâts dome de leç 482/99».
Tignint cont de legjislazion in vore, duncje, «no si trate di cori daûr a ogni norme che il Parlament al discut, intun empit utopic e, cualchi volte, caricaturâl, ma di fâ buine une norme tant che la Cjarte europeane des lenghis minoritariis, che e je par rivâ ae discussion de aule dal Senât, in graciis di iniziativis legjislativis di nô proponudis».
Par Diego Navarria, president de Assemblee des Comunitâts furlanis «Il Senât al à aprovât un test inacetabil. Une discriminazion fate e finide. No ai nuie cuintri la minorance slovene ma e je cuintri la Costituzion une disparitât di tratament tra slovens e furlans. Su cualis basis si podaraial lâ indevant a sostignî la specialitât de nestre Regjon?».
E al repliche cun decision a Pegorer: «Nol à nissune fonde juridiche e al fâs sgrisulâ che il nivel di tutele costituzionâl dal furlan e dal sart al sedi plui bas di chel di altris comunitâts»; par Navarria la Cort Costituzionâl e à precisât «che no je ametude nissune discriminazion tra lis dodis minorancis linguistichis ricognossudis e tuteladis de Costituzion. E la difese di un dirit fondamentâl nol è propit, cemût che al sosten Pegorer, fi di gno “empit personâl veleitari e cualchi volte caricaturâl”, ma un dovê che no ai nissun intindiment di gjavâmi».
Di Rome, la coordenadore regjonâl di Forza Italia Sandra Savino e clame i parlamentârs dal F-VJ a un front comun inte discussion su la riforme ae Cjamare, dulà che e sente tant che deputade. «Mi auguri che a Montecitori i parlamentârs de Regjon si movin compats, lant di là dai confins di apartignince, par sostignî cun autorevolece un emendament che al corezi la assence dal furlan inte riforme de Rai. Al è in zûc il rispiet di dut un popul che al Stât al à dispès plui dât che vût».
O starìn a viodi se par chê volte dutis chestis vôs si jevaran prime che i zûcs a sedin fats… ❚
✒ Dree Venier


text:
IL SANT DAL MÊS - Sant Anselm
Sant Anselm di Cividât, duche dal Friûl e abât di Nonantule (13 di Fevrâr)
Anselm (Cividât, 723 d.C. – Nonantule, 803 d.C.), di çocje langobarde, si jere fat un non tant che duche dal Friûl e sorestant des schiriis langobardis; po al bandonà responsabilitâts politichis e onôrs e al fondà te Val dal Panàro, des bandis de Emilie, un romitori cun tant di ospizi pai pelegrins. Vude une donazion dal re dai Langobarts Astolf, so cugnât, e fasintsi judâ dai siei munics, al tirà sù a Nonantule, dongje de citât di Modena, un monasteri cu la glesie, leât a la regule di San Benedet. Deventât abât, al lavorà cun dute la passion par tornâ a une vite sante, par suvidî i malâts tai ospedâi e par promovi la leterature, l’art e la culture dai cjamps. Al operà di mediatôr intai contrascj fra i Francs e i Langobarts.
Al murì ai 3 di març dal 803 e il so cuarp al fo sapulît inte glesie dal monasteri. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).


text:
IL SANT DAL MÊS. Ss. Ilari, vescul, e Tazian, diacun, martars
Il non di Ilari (Ilar o Elar), unît intal Martirologji jeronimian al non di Tazian, al corispuint al non dal secont vescul dal catalic aquileiês. Une memorie une vore antighe e testemonee che il vescul Ilari e il diacun Tazian a frontarin il martueri ai 16 di Març dal 284, sot Numerian.
Za tor dal sec. IV al fo dedicât a Ilari, dentri des muris di Aquilee, un «martueri otagonâl». Sul finî dal sec. VI, il patriarcje Pauli, sintint che a stavin rivant lis schiriis dal Langobarts, al scjampà a Grau, puartantsi daûr i cuarps dai sants Ilari e Tazian e di altris martars.
La lôr venerazion si slargjà cetant; intune localitât che e cjapà il non di Gurize, e fo dedicade a di chescj martars une gleseute ricuardade za sul tacâ dal sec. XIII. Slargjade, e funzionà dal an 1460 av. tant che glesie parochiâl de citât e, cu la sopression dal patriarcjât di Aquilee (1751), e cjapà il titul di catedrâl de arcidiocesi di Gurize a pene istituide.
La citât di Gurize ju venere tant che siei protetôrs principâi. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).


text:
Di jerbas e di suns. La Spoon River di Ferigo ae Setemane de Culture Furlane
Lunis ai 16 di Mai aes 20.45 tal Teatron di Udin, come event finâl de Setemane de culture furlane, al vignarà metût in sene il spetacul in forme di teatri-cjançon dedicât a Ferigo, dal titul “Di jerbas e di suns, musiche e peraulis par une Spoon River cjargnele”. Ideât di Annalisa Comuzzi e Francesca Valente, il spetacul al è un omaç a Zorç Ferigo e ai Povolâr Ensemble, incentrât sul secont album dal grup: “Cjant dai pierdûts amôrs”, dal 1983. Rilet dal compositôr e rangjadôr Mauro Costantini, in compagnie di un coletîf di musiciscj, musiche e narazion si vegnin incuintri par contâ la vite dai cjargnei te maniere di Edgar Lee Master. Cussì il cimitieri di San Zorç a Comelians, al devente un spazi di memoriis e contis par tornâ a vivi lis liendis, fatis di amôr e di soferencis, di une piçule comunitât, intune maniere dal dut lontane dai stereotips consumâts de tradizion leterarie e musicâl. In ocasion de date finâl al Teatron, al vignarà ancje presentât il cd omonim, dulà che oltri al spetacul, si conte la Cjargne di Ferigo midiant imagjins, intervistis e materiâi inedits. ❚
(✒ Al. Scr.)


text:
ZODIAC FURLAN. Sagjitari
SAGJITARI
Nassûts jenfri i 23 di Novembar e i 21 di Dicembar
Segn di tiere (al à bielzà cuatri çatis e doi braçs, no volarês mighe tacâi ancje lis alis o lis pinis?)
Sport preferît: Sapâ l’ort
Il Sagjitari, normalmentri, al è rafigurât tant che un centauri, creature mitologjiche, mieze om e mieze cjaval, cuntun arc par tirâ lis frecis. La tradizion furlane lu rapresente invezit cualchi volte come mieç om e mieze vacje (cuntun podin pal lat tal puest dal arc), cualchi volte come mieç om e mieç purcit (secont des imagjins cjatadis des bandis di Sant Denêl). La version plui difondude, però, e je chê cun mieç om e mieç bo. Naturalmentri cence arc o frecis, dome cu la vuarzine.
Duncje, il Sagjitari furlan al met dongje dutis lis carateristichis dal furlan (gran lavoradôr, cul cjâf cuadrât) e chês dal bo (gran lavoradôr, cul cjâf cuadrât): o podês stâ sigûrs che no si stracarà mai di tirâ la vuarzine. Dut câs, il Sagjitari al une persone cui pîts (o cu lis çatis?) plantâts par tiere, tant che par jessi sigûrs, di pîts a ‘nd à cuatri.
Dome fevelant di mangjâ al ven cualchi dubi: al Sagjitari i plasarano polente, frico, broade e muset come al om, o stran e jerbe come al bo? Par fortune, la metât cu la bocje e je chê umane, cussì il Sagjitari al pues tornâ a cjapâ lis fuarcis dopo une dì di lavôr parant jù alc di sest.
Metint insiemi il cjâf di om (furlan) e la fuarce dal bo, il Sagjitari al pues fâ dut di bessôl. Duncje, e je une persone indipendente, che e à miôr judâ che jessi judade (va ben, lu sai: par jessi cussì no covente jessi mieç bo, baste jessi un furlan intîr).
Il caratar dal Sagjitari furlan al pues jessi confondût cun chel de Belance furlane, dal Leon furlan o ancje dal Taur furlan. Tant, lu savìn ducj: l’oroscop al è dute une monade.
Salût: Miôr vê mâl di cjâf che mâl di gjambis, soredut cuant che di gjambis a ‘nd è cuatri.
Amôr: La vuestre metât disot e varâ un grum di sucès cu lis vacjis. Viodêt di fâlis lâ ben ancje ae metât parsore. ❚
Bete di Spere


text:
Il ministri
galês pal ambient John Griffiths al è daûr a meti jù une
propueste di leç che e met il svilup sostignibil tant che principi
centrâl pes decisions strategjichis dal setôr public. Intant des
audizions clamadis dongje par sintî lis diviersis opinions sul
document, la Cymdeithas yr Iaith Gymraeg (Associazion pe lenghe
galese) e à pandût la sô preocupazion pal fat che intal test no si
fevele mai di lenghe galese. Cussì cemût che al è cumò, a disin i
rapresentants de organizazion, il test al sugjerìs che il galês nol
fâs part des strategjiis pal svilup sostignibil dal paîs. Ta cheste
maniere, e spieghe la Cymdeithas, no dome il guvier nol rispiete i
siei impegns sul front de lenghe, ma si riscje che ancje chês altris
aministrazions publichis dal Gales a calcolin di secondarie la
presince de lenghe galese inte lôr programazion.
Font:
Cymdeithas yr Iaith Gymraeg, 23/07/12


text:
Ormai sin rivâs a Nadâl e si è daûr a preparà buinis ricetis a viargi bielis (e buinis) butilis, speran di fà biele figure e di cumbinà ben i savors. Un adiutori pol rivà dal sito dai vins de Grave dal Friûl
che rapresente le magjor zone DOC dal vin de nestre region. Ma mi plàs ripuartà ce che si dis su le cusine furlane definide une cusine cence importance da parte di une siore che ò cognòs:
"La cucina friulana, rinomata a livello internazionale e apprezzata dai numerosi turisti che durante l’anno vengono ospitati in questa terra, soddisfa i palati più esigenti con piatti tipici realizzati con i prodotti stagionali della terra. "
Cumò che jo ò stoi ospitant le presidente dal Fogolar Furlan di Cordoba (Argentine) pensi propit che i fasarai cognosi cualchi plàt. Intant, je mi fevele dal significant di jessi furlans lontans da Patrie, cirent lis propris ladris, i ricuards, lis tradizions. Son paìs dula che lis stradis tegnin duç nons, anzi cognoms di furlans, dulà chel è facil cjatà un furlan chel à braure da Patrie ancje se no le à mai viodude.
Samêe di fevelà cun int di un altri mond... e forsi l'è propit cussì!
Buinis fiestis!!!


text:
Une fiestonone di creativitât, di lenghis e di int. Ae fin di Suns Europe 2016 il belanç al è ancjemò plui positîf di chel de prime edizion dal an passât.
Il Festival european des arts tes lenghis minorizadis al manten ad in plen ce che si spietavisi e al mostre di jessi cressût ancjemò, massime in cont de cualitât des propuestis artistichis e de consistence dal public, che al à partecipât cun atenzion e cun curiositât ai diviers apontaments dal program de manifestazion.
Dal 1n ai 3 di Dicembar Udin e il Friûl a son stâts il cûr de Europe de diversitât linguistiche. Cun Suns Europe il Teatri ‘Giovanni da Udine’ si à jemplât di musiche, peraulis e visions, tra proiezion di cines, concierts, incuintris, leturis di teatri, anteprimis e seradis speciâls. Tal foyer e te sale principâl dal “Teatron” al è stât un flus continui di propuestis di cjalâ, di scoltâ e di lei.
Il Festival al è stât ancje une vetrine europeane pe produzion ‘Made in Friûl’. La presentazion di ‘Kebar Krossé’, romanç afrofurlan e visionari di Stiefin Morat, la leture di teatri de prime conte lungje di Morat, ‘Donald dal Tiliment’, par cure di Teatro Sosta Urbana, lis anteprimis di ‘Friûl Revolution’ di Marco D’Agostini e I Cjastrons e di ‘Int/Art’ di Dorino Minigutti e Giorgio Cantoni e la gnove proiezion di ‘Brez Meja’, il documentari par sloven di Giovanni Chiarot, a àn dât al public di chenti e a chel forest une testemoneance clare e fuarte de vivarosetât, de varietât e de cualitât de produzion artistiche e culturâl dal Friûl.
Inte suaze di Suns Europe, vie pe buinore dai 3 di Dicembar, al è stât ancje un apontament (per)formatîf riservât a fantats des scuelis superiôrs – passe cuatricent di lôr – che a àn vût la pussibilitât di capî la impuartance de diversitât linguistiche e culturâl, tant che patrimoni, dirit e oportunitât, cul viodi e cul scoltâ uns pôcs dai protagoniscj de rassegne, dal rapper ‘cjargnel’ Doro Gjat ae cantante ‘čukčski’ Veronika Usholit e de band irlandese Imlé al scritôr e musicist catalan Xavi Sarrià.
La serade finâl di sabide passade e je stade pardabon sflandorose. Dongje dai za ricuardâts Doro Gjat, Imlé e Veronika Usholik, a àn presentât lis lôr cjançons in concors il grup trip hop des isulis Faer Oer, Steso, la band galiziane Familia Caamagno, il rocker breton Brieg Guerveno, il performer siberian Gurude, il cornic Rory McGrath, la cjantautore frisone Norma e i Berdon, i cuatri fantats de Val di Fasse che a fasin hard rock. Il risultât al è stât une polifonie di lenghis, ritmis e stîi, un spetacul che si à zovât ancje de conduzion dai presentadôrs – la cubie furlane/slovene cun Renato Rinaldi e Karolina Cernic – e dal live painting di Cosimo Miorelli, autôr ancje de grafiche dal manifest di Suns Europe, che sul schermi daûr dal palc al à inricjît in tiermins visîfs dutis lis esibizions.
Ae fin des cjançons, al public e ae jurie tecniche ur à tocjât il compit di decidi i vincidôrs dal concors musicâl. Par vie dal nivel une vore alt des propuestis, le àn vude avionde grivie. Ae fin la jurie dai esperts ur à dât il premi ai Steso, cul lôr trip hop inmagant, intant che il vôt popolâr al à premiât la vôs di aur di Veronika Usholik e ur à dât chei altris doi puescj a Gurude e ai Berdon.
Cun di plui e je stade fate la premiazion ancje par chês altre sezions di Suns Europe: pal cine il ricognossiment al è lât al documentari groenlandês ‘Sume – Mumisitsinerup Nipaa’ di Inuk Silis Hoegh, che al conte cun snait la esperience de prime rock band in lenghe inuit, i Sume, leade cun chê des rivendicazions culturâls e politichis de int di chê grande isule, e pe leterature al è stât premiât Xavi Sarrià, pe sô ativitât di autôr in lenghe catalane.
Inte suaze dai trê dîs di Suns Europe al è stât tocjât ancje un altri aspiet de creativitât, des identitâts e de diversitât tant che patrimoni, dirit e oportunitât, ven a dî chel de produzion agricole e enogastronomiche des minorancis e des nazions cence stât, in particolâr cun trê incuintris là che a son stâts metûts dongje il Friûl di lenghe furlane e slovene e il Piemont ocitan e francoprovençâl.
Tal foyer dal «Teatron» vie par dute la durade de manifestazion si à podût cjalâ ancje la mostre Furlan Lenghe de Europe, prontade de bande de ARLeF (Agjenzie Regjonâl pe Lenghe Furlane).
Suns Europe al è stât metût adun cul coordenament di Radio Onde Furlane adun cu la cooperative Punto Zero e la associazion Il Laboratorio, cul jutori de ARLeF (Agjenzie Regjonâl pe Lenghe Furlane) e de Regjon e cu la colaborazion di une schirie di sogjets e istituzions dal Friûl e dal rest de continent.


text:
dijous, de setembre 20, 2007
1 comentari:
grasie?!?!?!ResponElimina
ma schersitu?!?!
par me a l'è simpri un gran plasè lei il to blog, mi fas dos ridades di gust spes e volentier...quan che tu ti ses daat dal coion poi...i crodevi di famile intor dal ridi...
...e a voltes las persones an dome bisugne di une sburtade, di cochedun che a dis "se a no è lade chiste volte a va la proscime"...e no sintisi une mierde o dai fallis parcè che un esam a va mal...
e alore, par tornà a no, no sta ringrasiami, il mior ringrasiament a l'è il comment che tu mi as lasciat sul me blog!!!
e se tu continuis a leilu mi fas dome che plasè!!!
ti ringrazi incjemo!!!
ala proscime!!!
giulia


text:
Nassût a Udin e tirât sù a Prât in te val Pesarine, o varès podût deventâ pastôr o stradin, manovâl o al massim marangon. Invezit o ai vût fortune. A vot agns, par vie che me mari no saveve cemût sbarcjâ il lunari o soi finît a Udin in tun colegjo di muiniis. Di li a Cividât e po a San Domeni fin ae etât di 19 agns. Li o varès di vê scuegnût lâ sot de nae ma ancjemo' ne volte o ai vût fortune e gracie di un barbe o soi lât a finî des bandis di Charleroi, in Belgjo.Ma erie veramentri une fortune di colâ tar un dai plui bruts puescj d'Europe? No, justamentri. Alore no sarès restât li plui di chel tant e dome cun tun diplome di marangon te sachete. Li o ai invezit fat mil mistîrs par lassâ gno fradi continuâ i soi studis fin cuant chi ai podût tornâ a scuele ancje jo. Dai 20 ai 35 o ai studiât dutis lis disciplinis artistichis che mi fasevin gole continuant a lavorâ par vivi. Daspo' par vivi miôr o ai scomençât a fâ ce che fin da piçul nissun mi veve volût lassâ fâ.Ma soredut a doprâ i imprescj chi vevi, lis mês mans e le mê gole di creâ mi a menât plui in sù che i miei condiscepui. Scomençant a piturâ, o ai finît par vê cuâdris tes colezions di cualchi comun ator di Charleroi e Bruxelles, prime di metimi a fâ sculture e finî par fâmi strade tal mont de mode e de architeture di internos par vie dai manichins chi ai fat par Jean-Paul Gaultier, Rochas, Dior, Nina Ricci,Van Beirendonck e un frac di âltris.Il timp, cuant che si é ocupâts, al passe cussi svelt che nancje a no si inacuarzisi de fortune che si à vût;ma ce îse le fortune? Di spès a é chê ch'a ven par reazion ae sfortune e che a ti fâs rabiâ. Cussi se il sucès al ven, al somee normâl parcé che si lu merete.O disarès ancje che le fortune a dipent dal puest indulà che a si si cjate.Se si sta in tune rotonde a si pues vê le fortune di incuintrâ ducje chei che passin li ator.E duncje le mê fortune vere a é le miserie di mê mari che mi à fat lâ fûr finalmentri dal Friûl par lâ a fissâmi in tune rotonde internazionâl che sarès le citât di Bruxelles. Ma di chest o mi soi rindût cont dome plui tart.Passin i particolârs par rivâ a chest post.ch'al é fat juste par vie di chest toc, chi sês daûr a scoltâ e che al rimet dut in cuistion parcé che, finalmentri, di ce soio il plui fiêr?
Di jessi rivât ancje a componi musiche e no dome a sunâ chê di chei altris.Par un pôc di timp o mi fasevi fâ lis peraulis des cjançons da chei altris e ancje i arangjaments ma o no jeri mai sodisfat. Di une bande o jeri obleât di lassâ libertât di interpretazion e di une altre o pestavi di rabie parce che mi trasformavin completamentri le idee personâl chi vevi. Chest lu podevi lassâ fâ in sculture ai miei assistents ma no pe musiche. Siché o ai cjapât dut in man e vuê o puès mostrâ dut ce che mi passe tal cjâf cence vê bisugne di nissun. Forsit une di' mi disarai ch'al jere miôr scrivi in francês o talian o in inglês o spagnûl invezit di scivi par furlan ma par me il plasê al reste simpri chel.
E po, o ai il vantaç di no vê bisugne di fâ bêçs cule musiche e alore o pues sei plui libar.Lu fâs in furlan come s'o vès di riscatâ le mê zoventût pierdude a imparâ materiis che no mi interessavin, a amâ int che a si freave completamentri des mês aspirazions o ancjemo' a cjapâ le rivincite su ducj chei che volevin a ducj i coscj fâmi stâ cujet in tun cjanton prestabilît magari a cjantâ dome gjespui e messis.
In chest blog, che da plui di un an o ai scuegnût lassâ cun disden par vie che cualchidun mi lu à sabotât, o ai voie di continuâ a zontâ alc di tant in tant.
Alc di bon, a si cjatave bielzà chi e là. Se o a ai fat cualchi pecjât parcé chi no vevi capît, no mi scûsi, ce ch'al é fat al é fat. O mi scûsi dome di no scusâmi ma si soi ce chi soi al é ancje parcé chi ai savût tignî dûr cence fâ masse concessions.
O speri dome di no fâ plui i stès erôrs e par chest o scrivarai di mancul.
Dut chest, juste par dî chi ai tacât a meti sù lis mês composizions ancje sù Soundclouds
e cheste achi a é une des ûltimis che inmo' no vês sintût. A é un tic le mê storie di insumiot chi cjanti ae lisere ancje se il sogjet mi sta tal cûr.Sule finâl de cjançon, o vuei dî che si sta miôr sule tiere che sot e daspo', cun dut ce ch'al sucêt pal moment tal mont indulà che ancje i plui grancj paîs a van in faliment, cui nus disial che une di' le inflazion no rivi ancje lassù e ducj chei che son lâts in paradîs a no sedin parâts jù tal infier par fâ puest ai gnûs sants di une altre religjon?
Ma in ce an rivaiso achi? Al sarès pecjât di sei stâts cussi tipicamentri furlans da ignorâ ogni artist tant ch'al jere in vite par scuvierzilu dome cincuante o cent agns dopo:-) Ma o vês le scuse di dî, che no ai fat nuie par deventâ popolâr, anzit, mi soi praticamentri platât.


text:
Jo i varès lassât une peraule, o i varès dite chê peraule d'istès ma si viôt che da vêr furlan, a lui, lis dimostrazions sentimentâls a no i vadin. O i varès dite ch'al é masse sensibil e che l'atom al é piês de primevere par fâ gambiâ le int di opinion, di vite, di puèst o di lune.Lui
come al solit al mi varès moralizât come se le mê intenzion a fós stade di cjolilu pal cûl.
Invesit nue, al à scierât le puarte e ancje le pusibilitât di lassâi un mesagjo. O i vevi dite che s'al tornave lui, o varès profitât di lâmint jó, ma al é tornât par dî ch'al s'in lave par simpri invesit jó ch'o mi eri sindilât o torni par dî ch'o scuignivi tornâ par dîsint ancjemó une.
Une forsit inutil ma une distès. Al mi varès plasût di incuintrâlu, soredut ch'o voi e o ven di spès da dutis lis bandis. Al mi varès plasût di condividi il plasê di jessi furlan cun cualchidun plui furlan di chei âltris ma o crôt che plui a si é furlans e plui a si crôt ch'a si à di stâ scierâts da se. Ognun de so bande e mandi le companíe. Sa no si é de stesse famee o dal stès partît nond'é nujâltri ch'a nus tegni leâts, nancje le mârilenghe.No sai s'al é par vie de mâri o de lenghe, ma il risultât al é compagn. Ancje se une mâri a é une putane a reste simpri une mâri e ancje se une lenghe a no siervís plui a di nissun a no si puès fâ di mancul di meti insiemit le mâri e le lenghe. Alore le vevi doprade par fâ un tic di leterature popolâr. Alc da lassâ pe strade par chei che no an voe di sintî simpri chês neniis voltadis viers il vatican.
O scuèn dî ch'o ai amancul trê o cuatri furlans in di ch'a vegnin a cirî frice da me e che di sigûr a no cjatin chê ch'a cirin ma a tegnin dûr.A insistin. Duncje no ducj bigots ma andé ancje bigons. Ma vino di cjacarâ simpri de stesse rôbe? Da furlan forèst o no vevi capît ch'a si puès cjacarâ mâl di Rome ma no di san Piêri, senó guai. A si urte. Duncje ce îsal esi furlans? Nuje. un handicap!


text:
Dio c@#µ, svegliati Udine!Nessuno risponde ma cualche finestra si accende.
Siete uomini o vegetali? Fuori di lí, ziocan.Silenzio di tomba.
Puttana m@#°µ/& di Udinesi, venite fuori, svegliatevi, mostrate il vostro culo!Da lontano si sente qualche sirena. La polizia é stata avvertita e lui si mette a ridere a squarciagola come quando vince l'udinese.
Da lassù sà vedere da che parte arriva la polizia.
Bastardi di bastardi...Coglioni! Viva la Libertà grida giù verso la piazza della Libertà.Poi fugge via verso il versante che và sulla piazza primo maggio.
30 gen 2009
Sul cjiscjel di Udin as 3 di gnot / Al castello di Udine alle 3 del mattino
Adulterât / Adulterati
Andé fruts a 40 agns ch'a son ancjemó sot tutele dai parincj. In compens, andé gjenitôrs ch'a son sot tutele dai lôrs fruts da cuant ch'a van a scuele. Tutelimi tu ch'o cji tuteli jó, forsit une dí o deventarin adultos.
Ci sono bambini di 40 anni ancora sotto la tutela dei genitori. In compenso, ci sono genitori che sono sotto tutela dei loro bambini appena che questi vanno a scuola. Tutelami che ti tutelo, forse un giorno diventeremo adulti.
Jaio
29 gen 2009
Nuje di nuje . Niente di niente
O leèvi di cualchi bande achi ator, tal blog di une zovine sui 20 agns,ch'a si lamentave dai laments dai parints parcé che jê a rivendiche il dirit di no fâ nujâltri che divertîsi e lâ ator cui amîs.
28 gen 2009
Sturcjâ o Strucjâ ?
27 gen 2009
Il vicino / Il vissin
Al veve scrit un biliet a chel di jar che s’al meteve ancjemó le so machine devant de so autorimesse vie pe gnot a le varès fate tirâ vie. Po al veve stiçât il biliet sule machine.
Vuê, le machine a no someâve le stesse ma a jere ancjemó ai e al a fate puartâ vie de polizie disint ch’a lu impedive di iessi fûr cun le sô. E ch’al veve di lâ avôre.
Po al é lât a comprâ il pan a pît.
Lu ai savût dal gno vissin fasint le file dal panetîr. No i ai dite che chel di jar o eri jó.
Gli veva scritto un biglietto dicendogli che gli avrebbe fatto portar via la macchia se l’avesse ancora parcheggiata di fronte alla sua autorimessa durante la notte. Poi aveva messo il biglietto fra il parabrezza e il tergicristallo. Oggi, la macchina non somigliava a quella di ieri ma era ancora lí davanti e l’ha fatta portar via dalla polizia dicendo che non poteva uscire per andare a lavorare. Poi é andato a comperare il pane. A piedi.
L’ho saputo dal mio vicino mentre si faceva la fila dal panettiere.
Non gli ho detto che quello di ieri ero io.
26 gen 2009
Mussolini, Pasolini, Bartolini
Dopo vê tirât fûr Vittorio Cadel o varès crodût di fâ cognossince di un frac di furlans interessats ae art
ma invesit, ducj chei ch'a vegnin a lèi su Cadel, come par Pasolin a son ducj forescj. Fintramai dal estero!
Ch'al sedi parcé che si lu scrîf par furlan, che i furlans a no s'interessin?
Duncje, par no dî che Mussolin al ere stât istitutôr des bandis di Tumieç, o vevi alore tirât fûr Pasolin che s’al é stât istitutôr dome a Cjasarse e ch’al jere plui mâgri dal prin, par me al veve ancje plui pês.
E o lu vevi parfin mitût cun Jack Palance cuant ch'al lavorave tal film "Il Criminâl" scrit da Bartolin. Ma vino propit di fâ il mai doi cence trê?
Si, Fasinlu. Se chest blog al sarà ancjemó sul web jenfre cent agns, puès dâsi ch'al siervissi a cualchidun.
Cui îsal ch'al s'impense di Elio Bartolini?
Scritôr, senarist, poete e regjist, al à scrit ancje senografiis jenfri i cuâi, doi dai plui biei films di Michelagnul Antonioni: Il Grido e l'Avventura. Al é muart tal 2006. Forsit al jere convint che cun lui al murive ancje il Friûl. Baste lei ce ch'al a scrit in furlan e in talian.No sai cemût che i soi manoscrits a si cjatin in te universitât di Pavie (No, le universitât di Udin a no si cjate a Pavie di Udin...) Ma alc su di lui si lu cjatarês achi.
E po une cerce :
Gleseutis
Gleseutis sparniçadis di lunc dal tiliment
cun chel vuestri cjampanilut
e un san cristoful cul frut
in spâle. L'ajar a us bat
e le ploe a us disfe
fin te lische
dal madón.
Dentri i no vês plui bancs ne cjandelîrs,
robâts ancje chei,
pipinots di piêre in procession tor dal altâr,
restade in sacristie la lapide
in vastatione Turcarum
e chê di vuê a é piês.
Elio Bartolini
Stiamo dimenticando Elio Bartolini.
Lo scrittore, il sceneggiatore, il regista e il poeta friulano nato nel 1922 e sparito nel 2006 portando con se una parte del friuli. Lo sapevate che già negli anni 60 lavorava con Michelangelo Antonioni? Il Grido, l'Avventura, sono film nei quali ha partecipato scrivendo lo scenario.L'avevo già nominato un anno fa quando avevo messo Pasolini insieme a Jack Palance per via del film Il criminale scritto da lui anche quello.
Scopritelo o riscopritelo partendo dal suo sito.
23 gen 2009
La Fontaine, or not La Fontaine
Daspó le parussule vé achi une storie di cuarvs. Cjalait ce inteligjenze. Il cuarv al và a cirî coculis, po al si met sun tun fîl de lûs e al lasse colâ jù le cocule in te strade. Se le cocule a no si romp, al spiete che une machine a le sfrachêi e po al và jù a mangjâ. Ma se il trafic al é masse intèns, alore al lasse colâ le cocule in tun passaç pedonâl e cuant che il trafic al si ferme, al và jù a fâ colaseon! Le conte di Lafontaine de volp e dal cuarv e varès di sei rifate.
Dopo la cinciallegra, un'altra bella storia di corvi.I corvi in una città giapponese vanno a cercar noci e quando le trovano, per aprirle, le lasciano cadere dall'alto sull'asfalto. Ma se la noce non si rompe? Allora aspettano che cualche macchina la schiacci e poi scendono giù a mangiarla. Ma se il traffico é troppo intenso? Allora aspettano che il semaforo per i pedoni passi al verde ed il traffico si fermi.
Maître corbeau sur un arbre perché tenait en son bec un fromage...
La fiaba di Lafontaine della volpe ed il corvo dovrebbe essere rifatta.
22 gen 2009
Barak Hussein Obama urbi et orbi
Vêso bielzà vidût le marmae di int ch’a và a la meche ogni ant a tirâ clàs ?
Vêso vidût le viergidure dai olimpics a Pechin ?
Vêso vidût le investidure di Obama a Washington ?
Le mode a é tai spetacui de fole. Plui int andé e plui il spetacul al é garantît.
Il vatican al varès vût di pensâ sù un tininín di plui prime di meti sù un pape todesc. Aromai
A é dute une question di marketing, di prodot, di stîl, di mode. Lis benedizions urbi et orbi da un balcon
a no bastin plui. Dut câs, o san Piêri al é masse piçul o il pape masse blanc.
Naturalmentri, par vê une sdrumarie di doi a trê milions di int, o disarês che il pape al scuignarès splanâ jù mieze Rome e meti il riscjaldment pes stradis pal invièr ma le rôbe plui sigure
par tirâ dongje tante int, e sarès stât di meti un pape cu le piel un tic plui scure e un nón un tic plui arabo che todesc. Senó a nol funzionarès J
Avete visto la folla immensa che ogni anno và a tirar sassi alla Mecca ?
Avete visto l’apertura degli olimpici a Pechino ?
Avete visto l’investitura di Obama a Whashington ?
La moda é negli spettacoli di folla. Più c’é gente e più lo spettacolo é garantito.
Il Vaticano avrebbe dovuto pensarci sù prima. Ormai é tutta una questione di marketing, di prodotto, di immagine, di stile, di moda. Le benedizioni urbi et orbi alla vaticana fatte da una finestrella sembrano a delle festicciole di asilo nido.
In ogni caso, o la piazza san Pietro é troppo piccola o il papa é troppo bianco.
Naturalmente, direte voi, per poter tenere 3 milioni di persone di fronte a sé, bisognerebbe spianare mezza Roma, mettere il riscaldamento per l’inverno, nominare un papa con la pelle un pó più scura e un nome un pó più esotico per non dire arabo, altrimenti non funzionerebbe.
21 gen 2009
Rôbis da mats / I pompieri di Bruxelles
I pompîrs a son rivâts ma no cjatavin il fùc. Alore a son lâts a domandâ a di chel ch’al ju veve fats vignî bielzà pe seconde vôlte e lui ur a mostrât il cjamin di un palaç ch’al fumave.
-Ma i cjamíns no sono fats par fumâ ?
I pompîrs, le pulizie, lis ambulancis, in dut a fasevin 9 veicui e 24 personis, alore e an traviersât le strade e un al é lât a sunâ il campanel te puarte dal palaç,ma nissun al rispuindeve. Alore al é montât su le sô scjale e al si é fat poiâ sul tet dal palaç. Li al à viodût ch'a nondere nuje e al si é fat puartâ jù.
Cualchi discussions sul restâ o no restâ e finalmentri mieze ore dopo a s’in van. Come ch’a vevin fat dôs oris prime.
O spietavi il non-c’é-due-senza-tré. Invesit nue. Dome due.
Dutcâs, imagjinait 9 sirenis ch’a sbreghin le vile dutis lis sirenis sberghelant e ch’a svèin un million di personis di bant…Rôbis da mats.
.
La vicina che li aveva chiamati sembrava fiera di se e i pompieri vennero due volte per spegnere un fuoco che non c’era. Ogni volta con nove veicoli tra autopompe, ambulanze ,polizia e 24 uomini.
- Che spiegamento di forze, disse un vicino.
- Preferireste forse di vederci arrivare in bicicletta ? Disse un pompiere.
Io aspettavo il non-c’é-due-senza-tre giacché il camino continuava a fumare.Da quando in qua il fumo esce ancora dai camini ? Per fortuna che la notte il fumo non si vede altrimenti immaginate nove sirene urlanti che convergono da tutta la città svegliando un milione di persone per niente ?
20 gen 2009
I trois dal Signôr / Le vie del Signore
Il prin incuintri
Il Vigji al veve cjatât lavôr grasie a un incuintri casuâl cun tun paron ch'al veve crodût in lui.
Cuant che dopo un mês al jere vignût par vê le pae il paron a lu veve congratulât pal so lavôr pulît e ordenât disint che il câs al veve fat ben lis rôbis, ma il Vigji a i veve dite ch'al jere stât il signôr a organizâ l'incuintri e ch'al ringraziave dome il signôr pal ajût.
- A tu crodarâs ce ch'a tu âs voe, al rispuindé il paron , ma il câs al reste il câs, e so cji ai dât il lavôr a nol é il signôr ch'al mi à ispirât ma dome la mê intuizion.
- Si si, ch'al é il signôr. Lui al puès fâ dut, e zence di lui, a nol varès podût cjatâmi e nol varès podût vê le intuizion .Al disé il Vigji.
- Va ben, ringrazie il signôur di vêcji dât un mês di lavôr e scusimi cun lui se la mê intuizion a scomence a triculâ parcé che jó o sai ch’o soi jó ch’o cji ai sielzût e o soi jó ch’o cji pâi e se par te il lavôr ch'o cji doi jó a nol à impuartance e tu ringrâzis lui pal lavôr ch’o cji doi jó, pal mês ch’al ven ce crodistu ch’al puedi sucedi ?
Il Vigji forsit al veve capît ch'al veve insistût masse sul signôr e al disé che par lui al jere impuartant di vê il lavôr ma che il signôr al jude simpri chei ch'a meritin di sei judâts.
- Duncje, dissal il paron, sa cji à judât par chest mês, al cji udarà ancje pal prossim
E il Vigji al pierdé il puest.
Il secont incuintri
Un tipo al incuintre une copie da un amîc espert autodidate di internet. Le copie a somee terorizade. A ere scjampâde di cjase par no dovê passâ le domenie a sintî i fruts lamentâsi ch'a nondé bêz, ironizâ parcé che i gjenitôrs a son ancjemó in cjase invesit di lâ a vôre o a fâsi insultâ parcé ch'a no vuelin lassâur le cjase dome par lôr.
-Si rindeise cont? A volaressin che in plui di mantignîju, a si lassàs le nestre cjase par lôr e si si cjati un lavôr...Nô, ch'o sin squâsit pensionâts!
Une setemane dopo
Il plevan al finís di fâ il numar dal nonçul.
- Sempre sia lodato, dissal a pene che il nonçul al dîs pronto.
- Di po, viôt che domenie al ven il vescum pe prime comunion dai fruts. O cji ai prometût di meti i toi nevôts plui piçui in prime file e che il grant al siervarà le messe, ma mi racomandi di no dismenteâ che dopo de messe des 6, doman a tu âs di sblancjâmi il curtîl de canoniche e che le tô femine dopo lis puliziis e à di lâvâ i vêris e lavâ le machine… Po dopo un moment di esitazion
- Va ben, si, i trois dal signoûr a son infinîts...sempre sia lodato, ma no sta dismenteâ, eh Vigji!
Il quart incuintri
Il cuart, come il tierç e forsit ducj chei âltris a no varan mai lùc
ma da cualchi timp, cualchidun al à vierzût un blog di cualchi bande. Ch'al sedi forsit par cjatâ lavôr via Internet?
In tes sôs informazions personâls al é scrit :
Etât: 55 agns.
Profession : Atualmenti zence lavôr par vie dal sisteme ch’a mal à fat pierdi.
Progjets : Cjatâ un lavôr cun cualchidun ch’al sêti uman,sensibil.e ch'al crodi in me. Dopo agns di sfuarçs, le disumanitât e le barbarie a mi an fat pierdi il lavôr seben ch’o vedi une grande famee cun trê fruts e trê nevôts da mantignî.
O speri in tal aiût di un sant ch’al vueli ben scoltâ un citadin ch’al spere simpri ancje s’al si sint mitût da bande.
Libris : Le bibie, il vanzeli, La vita di Paulo VI, Le vie del Signore…
Dute analogjie cun personagjos esistents a sarès fortuide.
Ogni analogia con personaggi esistenti sarebbe fortuita.
Primo incontro
Luigi aveva trovato un lavoro grazie all’incontro casuale con un padrone che l’aveva assunto.
Quando alla fine del primo mese andó in ufficio per la paga, il padrone lo congratuló per la sua buona volontà ed il suo ordine benché professionalmente mancasse di esperienza e perció, aggiunse,
- Conto su di te, per migliorare e per provare che il nostro incontro casuale é stato benefico a tutti e due.
Luigi gli disse che ringraziava dio di averlo messo sulla stessa strada e di averlo ispirato ad assumerlo.
Il padrone allora gli disse che poteva credere quello che voleva del signore ma che era solo un incontro per caso e che se era stato assunto, lo doveva solo alla sua buona volontà.
- Si, peró il signore puó far tutto, e senza di lui non avrebbe potuto trovarmi né avere tanta intuizione.
- Va bene, ringrazia pure il signore che vuoi e scusami con lui se la mia intuizione incomincia a vacillare ma se questo lavoro te l’ha dato lui sono io che ti ho assunto e sono io che ti pago. Se per te io non conto e ringrazi lui per il lavoro che ti dó io,cosa credi possa succedere se per il mese prossimo non ti dó più lavoro ?
- E dio che decide, Lui aiuta sempre chi merita di essere aiutato.
- E vabbé, poiché ti ha aiutato una volta, ti aiuterà di sicuro ancora una volta e spero per te che lo farà perché io non ho più lavoro per te. E Luigi perse il lavoro.
Secondo incontro
Un tipo qualunque incontra una coppia da un amico esperto autodidatta in internet. La coppia Sembrava terrorizzata. Era scappata da casa per non dover subire i sarcasmi e gli insulti dei figli, tutti più che trentenni che vivevano con le amanti o le mogli e i figli.
-Adesso ci chiedono di sgomberare, perché loro non possono vivere con noi. Dobbiamo trovarci un lavoro...Noi, che siamo quasi pensionati!
Qualche settimana dopo
Il curato finisce di far il numero del sacristano ed aspetta che risponda.
- Sempre sia lodato, dice appena sente il pronto del sacristano
- Senti, guarda che domenica c'é il vescovo che verrà per la prima comunione. Ti ho promesso che i tuoi due nipotini più piccoli avranno il privilegio di essere in prima fila e che il grande avrà l'onore di servir la messa peró non dimenticare che domani mattina dopo la messa delle sei conto su di te e tua moglie per sbiancare i muri del cortile della canonica, far le pulizie, lavare i vetri e...Se potesse anche lavar la macchina non mancheró di parlare al vescovo di voi.
E dopo un momento:
-Si, si, le vie del signore sono infinite, si, si, Luigi, sempre sia lodato.
Quarto incontro
Il quarto incontro é come il terzo e non é ancora avvenuto e forse non avverranno mai neanche i seguenti giacché il vescovo é ancora più occupato del parroco ma da qualche giorno qualcuno ha aperto un nuovo blog su internet. Forse per trovar lavoro.
Tra le informazioni personali:
Anni : 55
Professione : Senza lavoro. Il sistema me lo ha fatto perdere.
Progetti : Trovare un lavoro con qualcuno di comprensivo, umano e sensibile che tenga conto della mia situazione.
Dopo anni di sforzi, la barbaria e la disumanità mi hanno fatto perdere il lavoro sebbene abbia una grande famiglia con tre figli e tre nipoti da mantenere. Cerco un santo capace di ascoltare un cittadino che sempre spera anche se ha l'impressione di esser stato messo da parte.
Letture : La bibbia, il vangelo, La vita di Paolo VI, Le vie del signore...
17 gen 2009
La parussule / La cinciallegra/La mésange/ The chickadee
O savin ducj ce ch'a é le parussule par furlan, no?
Ma êntrâ tal sogjet al puedarès fâ scjampâ un grum di int ch'a pense che se chiste rôbe a esist a nol bisugne cjacarâ masse di jê.
Ma chiste vôlte no us disturbi e no le ai butade in frice, dome in jazz.
Viodêt vualtris cemût ch'a us sune. Naturalmenti, lis peraulis a puedin sei letis in dôs maniêris. Viodêt chê ch'a us conven.
No sai se al timp dal Pirona, le parussule al jere bielzà sinonim di frice e sa si cjacarave dome dal ucèl. Dut câs, se ucèl al ûl ancje sei il sinonim di ce che nô vulgarmentri o clamìn bighe, l’evoluzion viers parussulat, parussulute e parussule pal argagn feminin al someave dut naturâl e forsit al é propit cussí che etimologjicamentri al si podarès gjustificâ.
Dutcâs so lais a viodi lis definizions dal dizionari furlan 2000 e o domandais cê ch’al ûl dî parussule le rispueste a é:
1 s.f. [DA] (vt. passero)2 s.f. [CO] zerg. (orghin sessuâl feminin) parussule volg. (biele femine, biele fantate) frice: che passera ragazzi!, ce frice int!3 s.f. [TS] ornit.com. (non comun di cualchi specie de famee dai Passeridis) passare4 s.f. [TS] itiol.com. (non comun dât a cierts pes dal ordin dai Pleuronetiformis) passare
Il Pirona invesit nus dà le version origjinâl e da bon plevan a nol cjacare di frice, al nus cjacare dome dal ucèl ma nus dà fintramai informazions ch’a no esistin tar chês âltris lenghis. Mi spiêghi:
Le peraule Parussule ch’a ven dal latin Parus, da nô a devente ancje parussulàt, parussulin e parussulute e cun chest, a si puès miôr cjacarâ dal mascjo, de femine e dai fruts che in tar chês âltris lenghis a nol esist.
Infat, i Francês a si cjate dome sot dal non Mesange ch’al é feminîl. Al puès sei Mesange charboniere (chê cul cjâf nêri) bleu (chê cul cjâf celestin) A longue queue (Cun le code lungje) e vie vie) come par inglês a doprin big tit, blue tit o i merecans a doprin chickadee e i talians a doprin cinciallegra.
Venastai ch’o vin une ricjece di vocabulari da podê lâ braurôs e fâ invidie a ducj chei âltris. Dutcâs, par celebrâ le mê scuvierte o ai scuignût meti le parussule in rimis par podêle cjantâ sun tune arie di blues e sicome che cui ch’al cjacare in blues a nol é color di rose le parussule a no puès sei dome l’ucel dal Pirona ma ancje le passare dal Furlan 2000.
Daspó, sintint cjacarâ te Patrie dal Friûl dal sinodi su lis sonoritâts de lenghe furlane, o ai volût subite acentuâ le prosodie e lis finâls curtis e lungjis a no podevin che alternâsi che cul ritmo dal blues ch’o cjati plui vissin de mentalitât furlane che cualsiasei altri lengaç musicâl.
Pal rest o pal test, o ai lassât le pusibilitât di capî cuâl vocaulari ch’o vês di doprâ seont il vuestri gust o le lune ch’a us tire. O ai ben dite le lune...
L'idea, era quella di fare un blues sulla cinciallegra che in friulano si dice parussule,(Dal latino parus) dalla quale si trae parussulàt per il maschio e parussulin e parussulute per i figli. Cosa che non succede nelle altre lingue dove si trova solo nella forma femminile (Sinnicka in russo, Mésange in francese, Tit in inglese, chickadee in americano, blauemeise in tedesco e alionín in spagnolo).
C'é peró anche la parussule che serve per dire ragazza in friulano per non dire frice che sarebbe il suo organo sessuale:-) Ho scoperto cosí che nei dizionari friulano-italiano di Pirona, 2000 e Friulterm le voci sono discordanti nel senso che, o si parla dell'uccello vero, o della passera. Questo comunque mi andava bene per fare un testo che si puó leggere sia col primo che col secondo dizionario. Invece il video ci mostra solo la cinciallegra, che a forza di farsi vedere ogni giorno sul mio terrazzo, ha iniziato con me delle relazioni molto particolari tantevvero che non dispero di poter un giorno volare via con lei:-)
16 gen 2009
Peraulis clâf / Parole chiave / Key words
15 gen 2009
Whopps, oops, ops, dio # *§°µ...
14 gen 2009
Vuê, viarzidure de ostarie leterarie / Oggi, inaugurazione dell'osteria letteraria
Baste ch'a sedi in furlan e ch'a no vedi plui di 2000 caratars o batudis. Infat, a si sà che sul web, so no vês chê di sparagnâ par no comprâ un libri, o sês simpri di presse e alore par no tiraus masse a siment, vuê al vierç Contecurte.L'iniziative a somee interessant. Dutcâs us gambiarà dai solits blogs. Aí, in tal sît di Contecurte a volaressin ch'al sedi une ostarie fate come une vôlte, un circul leterari indulà che ducj a puedin contâ o lèi une storie. O scomet ch'o cjatarês cualchidun che bielzà o cognossês ma o riscomet che vistîts cun le cravate us somearan difarents:-) Dutcâs, so vês chê di someâ plui seriis ancje vualtris lait a contâle o a leile achi
Un luogo virtuale dove tutti possono proporre delle piccole storie in lingua friulana (Fatevi avanti e trovatevi un traduttore tra i link qua a destra)
é l'osteria letteraria chiamata Contecurte (Racconto corto). Una specie di circolo fatto come una volta ma tenendo conto delle esigenze del web per quelli che scrivono e per quelli che leggono. Infatti, le storiette non debbono contenere più di 2000 spazi o caratteri. Fatevi conoscere.
Troverete di sicuro dei nomi già a voi noti ma questa volta vestiti di nuovo come le brocche dell'anno che viene:-) L'iniziativa sembra interessante e comunque vi cambierà dai soliti blog.


text:
27 agosto 2010
Grazie Totò
No stoi fevelant dal Princip de Curtis, ma dal nestri Totò, il nestri cjapitani.
Chê altre sere la fieste e jere stade ruvinade di une notizie che e veve tacât a zirâ tal dopomisdì: Antonio Di Natale al someave in partence pe Juve.
E jù dute une rie di legjitimis protestis e cualchi acuse al zuiadôr.
Ma fin di subit jo, ancje se o jeri restât mâl e displasût par une eventuâl pierdite di un zuiadôr simbul, no me soi sintude di condanâlu. Di Natale nol è plui un frut e tal efimar mont dal balon, a 33 agns un al tache a sintîsi dâ ancje dal "vecjut". Lu varès capît: une scuadre blasonade, che i varès ufiert plui bêçs che no a Udin, in sumis une biele ocasion economiche pe sô cariere.
Ma vuê la notizie plui biele: il Cjapitani al reste, dant une biele lezion di stîl e mantignit fede a la promesse fate diviersis voltis "O resti a Udin par sierâ la cariere". I becins no son la robe plui impuartante... nancje sot dai rifletôrs dal balon.
Grazie Totò! Par jessi restât e par vênus dât un pocje di sperance che a podedin esisti ancjemò valôrs che no son contâts dome in euros.
ps: W la classe!
19 agosto 2010
Friûl, Europe: dute une altre musiche, anzit SUNS
SUNS al è un festival de cjançon par dutis lis lenghis minoritaris de Italie, Austrie, Svuizare, Slovenie e Corsiche.
I 9 finaliscj a sunaran dal vîf ai 28 di avost a Udin.
I doi vincidôrs dai premis di public e jurie saran invidâts jenfri i 10 finaliscj dal LIET INTERATIONAL (Bretagne – France) ai 27 di novembar dal 2010.
Par savê al di plui sul event, scoltâ in anteprime lis cjançons votâ i grups in gare, fracait chi, e su la locandine chi in bande.
Si viodìn ai 28 di Avost a Udin in place Sant Jacum aes 9 di sere!
I 9 finaliscj a sunaran dal vîf ai 28 di avost a Udin.
I doi vincidôrs dai premis di public e jurie saran invidâts jenfri i 10 finaliscj dal LIET INTERATIONAL (Bretagne – France) ai 27 di novembar dal 2010.
Par savê al di plui sul event, scoltâ in anteprime lis cjançons votâ i grups in gare, fracait chi, e su la locandine chi in bande.
Si viodìn ai 28 di Avost a Udin in place Sant Jacum aes 9 di sere!
14 agosto 2010
12 agosto 2010
Precisazion sul Messaggero Veneto
Vuê il Messaggero Veneto al publiche une mê precisazion a proposit di une cuistion cinese.
Ve ca la letare:
PRECISAZIONE
A proposito dei Fogôlar
Preseât Diretôr, mi displâs disturbâLu par une cuistion che o vevi za sclarît, ma stant che domenie ai 08 di Avost o soi stât tirât in cause, o scuen fâ une precisazion. O volarès trancuilizâ il president onorari Marco Casula parcè che no mi soi mai permetût di fevelâ a non dal Fogolâr furlan di Shanghai ni o ai mai declarât di jessi lôr soci. Jo o soi intervignût a Maian a la VII Convention di “Ente Friuli nel Mondo”, che mi veve invidât, a non dal mensîl in lenghe furlane “La Patrie dal Friûl”, come che al à scrit just il coleghe Domenico Pecile il Prin di Avost simpri te stesse pagjine 04 (insert di Udin) sul vuestri gjornâl. Sul fat che, cence nissune responsabilitât di bande mê, mi sedin stadis atribuidis declarazions a non dal FF di Shanghai, o vevi za segnalât il probleme propit parcè che o imagjinavi che cualchidun al varès podût risintîsi. Chês peraulis lis à ditis un lôr rapresentant che al jere presint cun altris 2 personis, simpri dal Fogolâr Furlan di Shanghai, almancul cussì si è presentade la persone che e à cjapât la peraule a lôr non. O ringrazii inmò pal spazi che mi vês dât par cheste precisazion.
Christian Romanini
Ve ca la letare:
PRECISAZIONE
A proposito dei Fogôlar
Preseât Diretôr, mi displâs disturbâLu par une cuistion che o vevi za sclarît, ma stant che domenie ai 08 di Avost o soi stât tirât in cause, o scuen fâ une precisazion. O volarès trancuilizâ il president onorari Marco Casula parcè che no mi soi mai permetût di fevelâ a non dal Fogolâr furlan di Shanghai ni o ai mai declarât di jessi lôr soci. Jo o soi intervignût a Maian a la VII Convention di “Ente Friuli nel Mondo”, che mi veve invidât, a non dal mensîl in lenghe furlane “La Patrie dal Friûl”, come che al à scrit just il coleghe Domenico Pecile il Prin di Avost simpri te stesse pagjine 04 (insert di Udin) sul vuestri gjornâl. Sul fat che, cence nissune responsabilitât di bande mê, mi sedin stadis atribuidis declarazions a non dal FF di Shanghai, o vevi za segnalât il probleme propit parcè che o imagjinavi che cualchidun al varès podût risintîsi. Chês peraulis lis à ditis un lôr rapresentant che al jere presint cun altris 2 personis, simpri dal Fogolâr Furlan di Shanghai, almancul cussì si è presentade la persone che e à cjapât la peraule a lôr non. O ringrazii inmò pal spazi che mi vês dât par cheste precisazion.
Christian Romanini
10 agosto 2010
Furlan is better! Peraule de Ministre Sandra Pizzolitto
Il numar da "La Patrie dal Friûl" di Avost, mês che pal solit al viodeve i nestris emigrants a tornâ a cjase, si vierç cun Sandra Pizzolitto Pupatello in cuviertine, origjinarie di Morsan des Ocjis, ministre furlane dal cumierç e dal disvilup economic de provincie canadese dal Ontario, che cun onôr e grant plasê o ai intervistât. La ministre Pizzolitto, che e fevele furlan e inglês, e à declarât «Il furlan al pues deventâ la “lenghe francje” parcè che o pensi che cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee». E à ancje zontât «Il Friûl al podarès jessi la puarte de Europe pal Canadà», dimostrant cussì che tignî cont di identitât e lenghe furlane al pues vê efiets positîfs impuartants ancje dal pont di viste economic.
FRACAIT CHI PAR LEI DUTE LA INTERVISTE
FRACAIT CHI PAR LEI DUTE LA INTERVISTE
08 agosto 2010
Chel Diablo di Pelù
Eh sì, al continue il cjalt Istât furlan dal rock: chei che îr a passavin des bandis di Maian a àn stacât il biliet par une altre serade di ricuardâ. Destinazion: stât libar di Litfiba.
Finalmentri i riff di Ghigo Renzulli e la vosone di Piero Pelù si son tornâts a cjatâ sul stes palc e il risultât al è stât "rock & roll" come pôcs a san fâlu vuê come vuê par talian.
Une reunion che lis lenghis velenosis a àn definît di oportunitât, ma che chei 6mil che ju àn sintûts a puedin testemoneâ che la alchimie musicâl e je simpri chê: potente come la vôs dal diabolic Pelù, un vêr "animâl" su la sene, cjaveli lunc, forsit un tic di grîs ma presince e grinte che a strissinin. Une batude par furlan "Popul dal Friûl!" par saludâ vierzint il conciert (come che mi à ricuardât ancje Ninine), e po dopo vie par passe 2 oris.
E no dome musiche: o soi restât impressionât ancje dai messaçs che tra une cjançon e chê altre a son stâts mandâts. Politiche, impegn sociâl (a proposit us segnali la Onde Verde Iraniane, moviment che al conteste Ahmadinejad president dal Iran), contestazion de jerarchie laiche e religjose, ma soredut "voie di no sbassâ il cjâf" denant dai sorestants e cuintri i mieçs di distrazion di masse. Si pues jessi plui o mancul dacuardi, ma si scuen dâi at che il spirt libar fiorentin al à carisme e cjâf.
E par furtune, il spetacul al à inmò di scomençâ...
Finalmentri i riff di Ghigo Renzulli e la vosone di Piero Pelù si son tornâts a cjatâ sul stes palc e il risultât al è stât "rock & roll" come pôcs a san fâlu vuê come vuê par talian.
Une reunion che lis lenghis velenosis a àn definît di oportunitât, ma che chei 6mil che ju àn sintûts a puedin testemoneâ che la alchimie musicâl e je simpri chê: potente come la vôs dal diabolic Pelù, un vêr "animâl" su la sene, cjaveli lunc, forsit un tic di grîs ma presince e grinte che a strissinin. Une batude par furlan "Popul dal Friûl!" par saludâ vierzint il conciert (come che mi à ricuardât ancje Ninine), e po dopo vie par passe 2 oris.
E no dome musiche: o soi restât impressionât ancje dai messaçs che tra une cjançon e chê altre a son stâts mandâts. Politiche, impegn sociâl (a proposit us segnali la Onde Verde Iraniane, moviment che al conteste Ahmadinejad president dal Iran), contestazion de jerarchie laiche e religjose, ma soredut "voie di no sbassâ il cjâf" denant dai sorestants e cuintri i mieçs di distrazion di masse. Si pues jessi plui o mancul dacuardi, ma si scuen dâi at che il spirt libar fiorentin al à carisme e cjâf.
E par furtune, il spetacul al à inmò di scomençâ...
Iscriviti a: Post (Atom)


text:
28 febbraio 2010
Ondefurlane a Telefriuli
Ma ancje Piero Cargnelutti, Isabel Grattoni, Enrico Turloni, Francesca Lionetti, Ferdinando Passone, Gigi Patruno e tantis altris vôs di Radio Onde Furlane.
Apontament aes 9 di sere di doman lunis prin di Març su Telefriuli.
27 febbraio 2010
Zornade furlane dai dirits 2010 - Programazion speciâl di Onde Furlane
Une programazion speciâl par fevelâ di dirits e dai 30 agns de Radio
Ai 27 di Fevrâr dal 1511 si invià il riviel plui grant de storie furlane. Dâts dongje in bandis di vuerilie, i contadins a derin l’assalt e a brusarin i cjistiei e i palaçs de nobiltât ator par dute la Patrie dal Friûl. La insurezion e fo scjafoiade intal sanc, ma e judà a infuartî la cussience des comunitâts rurâls furlanis che, contrari di ce che cualchidun al va dilunc a contâ, no jerin pipinots mugnestris tes mans dai sorestants di in chê volte, ma sogjets impegnâts intune lungje lote par difindi i lôr dirits. Par chest si à sielzût la date dai 27 di Fevrâr par celebrâ la Zornade Furlane dai Dirits.
Zaromai di un pôcs di agns, Radio Onde Furlane, cu la poie dal Comitât 482, e celebre cheste Zornade cuntune programazion speciâl che e à chê di stiçâ la riflession sui dirits dai furlans e su lis bataiis inviadis par difindiju. Cun di plui, ta chest 2010, pe ocasion dai 30 agns de emitente si varan ancje altris elements di novitât.
La jentrade de Zornade e sarà curade dal diretôr de Radio, Mauro Missana, e dal puartevôs dal Comitât 482, Carli Pup. Il president de cooperative editore di Onde Furlane, Paolo Cantarutti, al darà des anticipazions su lis iniziativis pai 30 agns de Radio.
Vie pe buinore si fasarà il pont sul stât dai dirits linguistics e nazionâi dai furlans e di chês altris comunitâts minorizadis dal Friûl in gracie des intervistis cun Donato Toffoli (Comitât Tecnic Sientific de ARLeF), Luigia Negro (presidente provinciâl de SKGZ) e Lucia Protto (presidente dal circul culturâl Schneider di Sauris).
La part de programazion dedicade ai aprofondiments storics e sarà organizade in trê moments diferents: une analisi de situazion socioeconomiche dal Friûl jenfri stât patriarcjin e dominazion veneziane (tant che fonde par capî i acjadiments dal 1511) cu la professore Donata Degrassi de Universitât di Triest; la riproposizion di cualchi riflession di Tito Maniacco, che nol è tant che nus à lassâts, sul riviel dal 1511, sul rivielisim e su la formazion di une cierte ideologjie furlane; e une leture storiche su la insurezion de Joibe Grasse e su lis sôs causis.
Vie pal dopodimisdì, invezit, a laran in onde i aprofondiments su dirits specifics. Ta cheste edizion de Zornade Furlane dai Dirits, chescj spazis a permetaran un confront tra il dì di vuê e il nestri passât resint. Cun di fat, in ocasion dai 30 agns di Radio Onde Furlane, si proponaran dai fruçons di trasmissions su chescj argoments ladis in onde su la emitente furlane tra i agns ’80 e i ’90. Chescj “piçui barcons sul passât” a permetaran di viodi trop e cemût che il Friûl al è cambiât inta chescj agns. A coordenâ chescj spazis a saran Mauro Missana, Piero Cargnelutti e Isabelle Grattoni cul jutori di diviers ospits: Marco Spizzamiglio (rapresentant storic dal antimilitarisim furlan) al fevelarà di servitûts militârs, Ferdinando Ceschia (segretari provinciâl de UIL) di lavôr, Giorgio Cavallo (president regjonâl di Legambiente) di ambient e di teritori, e Maria Carminati (CTS de ARLeF) di scuele.
Ai 27 di Fevrâr ancje la programazion musicâl di Onde Furlane e sarà speciâl cul miôr de musiche furlane e di altris nazionalitâts minorizadis, e cun trasmissions di pueste curadis di Matteo Bellotto e de cubie storiche Francis e Adrianus (Checo Tam e Adriano Moschioni).
Buine scolte e buine Zornade Furlane dai Dirits a ducj.
Il diretôr di Radio Onde Furlane
Mauro Missana
26 febbraio 2010
Zornade furlane dai dirits 2010 - Il comitât 482
Cualchidun al varà sintût alc in mert a la "Crudel Zobia Grassa", ma parcè "crudel"? Cheste e je la version viodude cul voli di chei che lis àn cjapadis, ven a stâi i nobii sorestants. A mi mi plâs di plui la version furlane "il riviel de Joibe Grasse" cuant che par une volte i Furlans a àn di "Vonde!" a cui che in chê volte che al tibiave il popul.
Chi us met il comunicât dal Comitât 482.
27 di Fevrâr: Zornade Furlane dai Dirits
Al è zaromai di un pôcs di agns che, ai 27 di Fevrâr, il Comitât 482 al celebre la Zornade Furlane dai Dirits. Chê date, di fat, e ricuarde la Joibe Grasse dal 1511 cuant che si impià il riviel popolâr plui grant inte storie dal Friûl: un episodi storic che, fûr di ciertis leturis stereotipadis che cualchidun al va dilunc a proponi, al mostre a clâr che lis comunitâts furlanis a jerin prontis a doprâ ogni mieç par difindi i lôr dirits.
Vuê, compagn di chê volte, si cjate simpri cui che al è pront a dineâ o a usurpâ chei dirits. Vuê, compagn di chê volte, al covente che i furlans a rivendichin i lôr dirits e a lotin par difindiju. Dut câs, tantis robis a son cambiadis, a tacâ dai sistemis par puartâ indenant la lote: îr cun ronceis, pichis e arcabûs; vuê cun mobilitazions democratichis, bataiis civîls e resistence no violente.
Il Comitât 482 al è nassût cun chê di difindi i dirits linguistics e nazionâi des diviersis comunitâts minorizadis dal Friûl e, duncje, al è propit su chest teren che o vin miôr movisi. Dut câs, chest nol vûl dî che dutis chês altris cuestions no nus tocjin. Par esempli, ancje in Friûl, i efiets de crisi economiche internazionâl a son denant dai voi di ducj. No podìn, duncje, no jessi dongje di chei che ta chescj mês a àn pierdût il lôr puest di vore e a chei che a son daûr a batisi par difindilu. Ce che nus cjate malfidents, invezit, al è cemût che la politiche regjonâl, une volte finide la crisi, al pâr che e ponti plui a tornâ a proponi un model di svilup compagn di chel di cumò, impen di imbastînt un alternatîf in stât di resisti miôr ai efiets des crisis finanziariis e economichis, e ancje ae concorince internazionâl. Cun di plui, o stimìn vergognôs il compuartament di cui che al profite des dificoltâts puartadis de crisi par meti sot atac o limitâ i dirits, sei intal mont dal lavôr che inaltrò. Al sarès miôr che lis autoritâts no cjapassin masse sot gjambe chês bandieris furlanis che plui di une volte i lavoradôrs a àn jevât intant des lôr mobilitazions…
Cuant che o fevelìn di model di svilup alternatîf, no pensìn dome al mont dal lavôr, ma ae societât interie. Cun di fat, al covente un sisteme di autoguvier reâl des comunitâts locâls che al sepi gjestî cun cussience lis risorsis umanis e naturâls che un teritori variât e complès tant che il Friûl al ufrìs e no fiscâlis pal interès di altris. Ce bisugne vino di eletrodots che a savoltin il teritori e che la lôr energjie i covente a altris? Ce nus servissie une linie feroviarie a alte velocitât che e sbreghe fûr la Basse e che no à nancje une fermade in Friûl? A son juste dôs des milante domandis che o varessin gust di fâi a chei che a imponin lis lôr sieltis a di une tiere e a di un popul che al pâr che nol vedi nancje il dirit di vierzi bocje. Tant di cjapiel, alore, denant des mobilitazions di chei furlans che a rivendichin il dirit di decidi dal lôr destin e dal avignî de tiere là che a vivin.
E ce dî po dai dirits linguistics dai furlans? La leç statâl 482/99 e à juste finît dîs agns e, se no si varan novitâts, in curt si cjatarìn al so funerâl. Cun di fat, al va dilunc il tai progressîf des risorsis che a coventin par metile in vore. Par dodis lenghis e par passe trê milions di citadins, intal 2010, no varìn nancje doi milions di euros. Forsit, inte Union Europeane, dome la Grecie e rive a fâ piês di cussì… E intant che i nestris politics a restin cidins, si sassine la 482, ven a dî la leç che e varès di meti in vore l’articul 6 de Costituzion de Republiche taliane! E in Regjon ce sucedial? La gnove leç sul furlan, la 29/07, e reste ferme e lis risorsis si sbassin. Partîts e politics si mandin di Erode a Pilât, e nissun di lôr al fâs pardabon alc par cambiâ cheste situazion. Al è pardabon dongje, aromai, il pericul di pierdi chel che si à rivât a otignî cun agns e agns di bataiis democratichis.
In Regjon e je stade fate buine ancje une leç sui dialets di çocje venite. Nus àn dite che e covente par difindi la diviersitât linguistiche de nestre tiere, ma ce difese puedie rivâ di cui che al cîr dal continui di sdrumâ jù lis politichis linguistichis che la leç za e previodarès? Aromai lu àn capît benon ducj chei che – come il Comitât 482 – al è di agns che si batin pai dirits linguistics dai furlans, dai slovens e dai todescs dal Friûl. O sperìn che un tant no ur tocji ancje a chei che – furlans o no – a doprin fevelis di stamp venit. E cemût dismenteâ rom e sinti che, in Friûl compagn che in Italie, no dome no si ju ten di minorance linguistiche, ma dispès si ju discrimine a palês?
Nol è chest l’avignî che o volìn pal Friûl e al è par chest che no restarìn a cjalâ dut chest in cidin. Pal rispiet che o puartìn pes bataiis e pai sacrificis dai nestris paris si refudìn di sbassâ il cjâf e o lin dilunc a rivendicâ i nestris dirits linguistics e nazionâi. Cussì, compagn dai nestris vons, o alcìn la bandiere dai dirits e dal autoguvier, par fâ sù un Friûl che al sedi Patrie di dirits par dutis e par ducj.
Udin, Fevrâr dal 2010
Il puartevôs dal Comitât 482
Carli Pup
23 febbraio 2010
Presentazion de Patrie a Ruvigne
L'apontament al è par joibe ai 25 di Fevrâr a lis 20.00 li dal Museu di Ruvigne in Vile
A intervignaran:
Gianni Pascoli, presentadôr de serade a non dal grup dai amîs de lenghe furlane
Dree Valcic, diretôr da "La Patrie dal Friûl"
Pre Tonin Cjapielâr, Dino Temil, Dree Venier e Christian Romanini, de redazion da "La Patrie dal Friûl"
Angelo Floramo, moderadôr de serade.
19 febbraio 2010
Consei comunâl
17 febbraio 2010
Si torne a cjaminâ
14 febbraio 2010
12 febbraio 2010
Tal segn di Gjone, a Aquilee
Tal segn di Gjone a Aquilee al fevelarà de ricjece pluralistiche de antighe glesie di Aquilee.
La serade e sarà introdusude di Angelo Vianello, president de associazion culturâl Gilberto Pressacco e intervents a saran di Remo Cacitti e Angelo Floramo.
Si tache aes 20.30 e par viodi dut il program, fracait chi.
11 febbraio 2010
Bon complean pre Antoni
Ta cheste zornade diviersis robis, che tancj a clamaressin coicidencis (ma cheste peraule no mi plâs masse...), mi puartin a rifleti e a ricuardâlu.
Ce aial lassât pre Antoni? Tant, par un Friûl che probabilmentri vuê al à tante dibisugne di int come lui, ma che compagns no si 'nt cjate cussì facil... (ma, no dut al è pierdût!)
Un Friûl che al va indevant plui par inerzie che par braure di jessi une tiere siore di un patrimoni inestimabil e che pluitost che alçâ il cjâf e pratindi il so, al è dispost a cori daûr cul cjapiel in man, simiotant chei altris... (ma, no dut al è pierdût!)
Un Friûl che al à dibisugne di un scufiot par sveâsi, parcè che durmint masse e cu la panze plene, tu coris il pericul di lassâti scjafoiâ di un rivoc. (ma, no dut al è pierdût!)
Auguris pre Antoni, e ancje se la situazion e podarès jessi miôr, o pensi, parcè che no dut al è pierdût, che tu nus disaressis "O salvarìn lis nestris animis cul tignî dûr" (Lc 21, 19) savint però ancje che si à "vê il coragjo di sunâlis, o disarès cun preference cuant che al coste di plui", come che al varès dit pre Checo Placerean.
10 febbraio 2010
Memorie infoibade
pre Antoni Beline, Cirint lis Olmis di Diu, ai 17 di Fevrâr dal 2007 (par lei dut, fracait chi)
Cun di plui us segnali ancje chest document dal scrit di une comission taliane-slovene che al fevele di chest argoment. Pecjât che, ancje se in Slovenie al è stât publicât dal Guvier, chi inmò no. Fracait chest link.Achì dut il pdf dal document.
09 febbraio 2010
Al è za passât un an...
08 febbraio 2010
Lenghis minoritariis e Europe
05 febbraio 2010
Auguris ancje a Rof
E il Friûl no dome i varès di fâ i auguris, ma ancje ringraziâle par dut ce che e à fat e e continue a fâ.
04 febbraio 2010
La "Spade" dal misteri
Al è dome un piçul misteri citadin che al zire par Udin...
Come che us vevi segnalât ancje jo, Frank Spada al è jessût cul so ultin libri.
Ma cheste no je la uniche novitât... di fat ator par Udin a son che si domandin: "cui isal?... cui no isal chel fantat che si viôt te foto in blanc&neri?".
Al somee che al sedi propit lui, cuant che al jere fantat... cualchi Carnavâl al è passât, plui di un e di doi...
Se mi domandassin a mi, o disarès che al è un blogarin simpatic che ogni tant al passe di ca e mi segnale i siei lavôrs: o ai lete cualchi conte, ma il so libri no inmò (e par chest i domandi scuse, ndr).
E o zontarès ancje che cumò o soi preocupât parcè che no sai se al tornarà a cjatâmi tant dispès, stant che ancje lui... al à screât il so blog (lait a viodi il link)!
Benvignût te blogosfere, Frank!